ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΌ ΚΟΙΝΟΒΟΥΛΙΟ, ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΟΙ ΕΥΡΩΠΑΪΚΕΣ ΘΕΣΕΙΣ ΓΙΑ ΤΗΝ ΠΑΓΚΟΣΜΙΑ ΔΙΑΣΚΕΨΗ ΡΑΔΙΟΕΠΙΚΟΙΝΩΝΙΩΝ 2000 (WRC-2000)

ΣΥΝΟΨΗ

Πλαισιο

Πάνω από 2.000 φορείς διαχείρισης ραδιοφάσματος (φάσματος ραδιοσυχνοτήτων), οι οποίοι αντιπροσωπεύουν περίπου 190 δημόσιες διοικήσεις, βιομηχανικούς και διακυβερνητικούς οργανισμούς, θα συγκεντρωθούν στην Κωνσταντινούπολη από τις 8 Μαΐου έως τις 2 Ιουνίου 2000 για την Παγκόσμια Διάσκεψη Ραδιοεπικοινωνιών 2000 (WRC-2000). Στο πλαίσιο της WRC-2000, η οποία οργανώνεται από τη Διεθνή Ένωση Τηλεπικοινωνιών (ITU, φορέα του ΟΗΕ), αναμένεται ότι θα ληφθούν σημαντικές αποφάσεις σχετικά με τη διάθεση ραδιοφάσματος για τα συστήματα ραδιοεπικοινωνιών τον 21ο αιώνα σε τομείς όπως οι επικοινωνίες, οι ραδιοτηλεοπτικές εκπομπές, οι μεταφορές και η Ε&Α.

Τα κράτη μέλη και άλλες ευρωπαϊκές χώρες έχουν προετοιμάσει ευρωπαϊκές προτάσεις για την WRC-2000 στο πλαίσιο της Ευρωπαϊκής Διάσκεψης των Διοικήσεων Ταχυδρομείων και Τηλεπικοινωνιών (CEPT). Η Ευρωπαϊκή Επιτροπή έχει συμμετάσχει στην προπαρασκευαστική διαδικασία της CEPT σε ρόλο συμβούλου και θα παρακολουθήσει τη διάσκεψη ως παρατηρητής. Η CEPT θα παρουσιάσει στη Διάσκεψη τις ευρωπαϊκές προτάσεις και θα προσπαθήσει να συντονίσει καθ' όλη τη διάρκειά της τις θέσεις των 43 χωρών μελών της. Όπου θεωρηθεί απαραίτητο, θα υπάρξει κοινοτικός συντονισμός προκειμένου να εξασφαλιστεί η συμμόρφωση των αποφάσεων με τους κοινοτικούς στόχους πολιτικής.

θεματα στην WRC-2000 που αφορουν το κοινοτικο πλαισιο

Ορισμένες ευρωπαϊκές προτάσεις για τη WRC-2000 αφορούν ειδικότερα το πλαίσιο των κοινοτικών πολιτικών και έχουν ως σκοπό την επίτευξη των ακόλουθων στόχων:

* Κινητές επικοινωνίες τρίτης γενιάς (IMT-2000/UMTS): η WRC-2000 θα καθορίσει τον βαθμό στον οποίο θα διατεθεί επιπλέον ραδιοφάσμα κατά τρόπο εναρμονισμένο σε παγκόσμιο επίπεδο. Αυτό είναι ιδιαίτερα σημαντικό προκειμένου να διευκολυνθεί η περαιτέρω ανάπτυξη της ανθηρής ευρωπαϊκής αγοράς κινητών επικοινωνιών και πολυμέσων. Η πρόταση της CEPT στο θέμα αυτό υποστηρίζει τον συγκεκριμένο στόχο. Ωστόσο, λόγω των διαφορών που σημειώνονται όσον αφορά την ανάπτυξη των κινητών επικοινωνιών ή λόγω της διαφορετικής σημασίας που αποδίδουν οι χώρες στις επίγειες ή δορυφορικές επικοινωνίες, οι διαπραγματεύσεις αναμένεται ότι θα είναι δύσκολες.

* Δορυφορική ραδιοπλοήγηση (Galileo): η κοινοτική πολιτική συμφωνία σχετικά με τη θέσπιση μίας ευρωπαϊκής πρωτοβουλίας σε αυτόν τον ιδιαίτερης στρατηγικής σημασίας και βιομηχανικής σπουδαιότητας τομέα, θα πρέπει να λάβει συνέχεια με την εξασφάλιση ραδιοφάσματος προκειμένου η δράση αυτή να καταστεί εφικτή. Η πρόταση της CEPT υποστηρίζει τον συγκεκριμένο στόχο. Ωστόσο, δεδομένου ότι η παροχή δορυφορικών συστημάτων ραδιοπλοήγησης για προσδιορισμό θέσης και χρόνου αποτελεί σύνθετο, στρατηγικό και δαπανηρό ζήτημα το οποίο απαιτεί διεθνή συνεργασία, μία σημαντική πρόκληση θα είναι να πειστούν οι εταίροι διαπραγμάτευσης της Ευρώπης σχετικά με τα οφέλη του Galileo.

* Δορυφορικές τηλεοπτικές εκπομπές: η WRC-2000 θα εξετάσει το ζήτημα της δίκαιης και αποτελεσματικής κατανομής των πόρων (τροχιακές θέσεις, κανάλια) που απαιτούνται για τις δορυφορικές τηλεοπτικές εκπομπές. Το θέμα αυτό εκτείνεται πέραν της διαχείρισης του ραδιοφάσματος και οι προκαταρκτικές συζητήσεις έδειξαν ότι υπάρχουν σημαντικές διαφορές απόψεων σε γεωπολιτικό επίπεδο μεταξύ της Ευρώπης και των αναπτυσσόμενων χωρών.

* Δορυφορικές ευρυζωνικές επικοινωνίες: αυτά τα συστήματα «Internet στον ουρανό» θεωρείται ότι αποτελούν τμήμα της ραχοκοκαλιάς της υποδομής επικοινωνιών του 21ου αιώνα. Για τον λόγο αυτό είναι σημαντικό να εξασφαλιστεί ότι οποιεσδήποτε τεχνικές λύσεις συμφωνηθούν για τη διευκόλυνση των δορυφορικών επικοινωνιών ευρείας ζώνης θα επιτρέπουν την ανταγωνιστική παροχή αυτού του είδους επικοινωνιών.

* Σταθερές υπηρεσίες υψηλής πυκνότητας (HDFS): η WRC-2000 θα εξετάσει τις απαιτήσεις ραδιοφάσματος και τους όρους χρήσης των HDFS, ειδικότερα σε σχέση με τη χρήση κοινού ραδιοφάσματος με τις σταθερές δορυφορικές υπηρεσίες (FSS). Η Κοινότητα υποστηρίζει την πρόσβαση των HDFS σε επαρκές ραδιοφάσμα ώστε να μπορούν να παρέχουν σε λογική τιμή ταχέως αναπτυσσόμενες, ευέλικτες ασύρματες εναλλακτικές λύσεις έναντι της ενσύρματης υποδομής για την άμεση διοχέτευση εφαρμογών πολυμέσων στους Ευρωπαίους πολίτες. Η υποστήριξη της ανάπτυξης αυτής της εναλλακτικής λύσης θα βοηθήσει να αντιμετωπιστεί ο κίνδυνος «συμφόρησης στον τοπικό βρόχο» για τις υπηρεσίες ευρείας ζώνης στην Ευρώπη.

Ενισχυση της θεσησ της Ευρωπησ στην WRC-2000

Λαμβάνοντας υπόψη ότι οι αντιπροσωπείες των κρατών μελών έχουν αναλάβει στο πλαίσιο της WRC-2000 το δύσκολο καθήκον να εξασφαλίσουν μία κατάλληλη ισορροπία μεταξύ των διαφόρων εμπορικών και μη συμφερόντων, η Κοινότητα θα πρέπει να προσδιορίσει τις προτεραιότητές της για την WRC-2000, όπως εξηγήθηκε ανωτέρω.

Προκειμένου να εξασφαλιστεί ότι οι φορείς διαχείρισης ραδιοφάσματος που συμμετέχουν στην WRC-2000 θα έχουν σαφείς πολιτικές οδηγίες όσον αφορά τους επιδιωκόμενους στόχους πολιτικής της Κοινότητας, το Ευρωπαϊκό Κοινοβούλιο και το Συμβούλιο καλούνται:

* να υποστηρίξουν τις ευρωπαϊκές προτάσεις που έχουν εκπονηθεί για τους προαναφερθέντες τομείς και να παροτρύνουν τα κράτη μέλη να εκφράσουν τη σαφή και ενεργό υποστήριξή τους προς τις προτάσεις αυτές προσυπογράφοντας τις.

* να παρακινήσουν τα κράτη μέλη να διατηρήσουν συνολική συνοχή όσον αφορά τις επιμέρους θέσεις τους σε διάφορα ζητήματα, ακόμα και στις περιπτώσεις όπου η δυναμική των διαπραγματεύσεων απαιτεί προσαρμογή των αρχικών διαπραγματευτικών θέσεων. Όπου είναι απαραίτητο για την επιδίωξη των στόχων πολιτικής της Κοινότητας, η Επιτροπή θα συντονίσει τις θέσεις των κρατών μελών επιτόπου.

* να συμφωνήσουν με την πρόθεση της Επιτροπής να συζητήσει τους κοινοτικούς στόχους πολιτικής και τις ευρωπαϊκές προτάσεις με τους εμπορικούς εταίρους της προκειμένου να επιτευχθεί η προσέγγιση των προτάσεων πριν από την έναρξη της Διάσκεψης. Αυτό απαιτείται ειδικότερα στους τομείς των IMT-2000/UMTS και της δορυφορικής ραδιοπλοήγησης, όπου έχουν συμφωνηθεί οι βασικές κοινοτικές πολιτικές.

Συμπερασμα

Στο πλαίσιο της WRC-2000 τα κράτη μέλη διαπραγματεύονται σε μεμονωμένη βάση ενώ παράλληλα συντονίζουν τις θέσεις τους στο πλαίσιο της CEPT. Αντιπροσωπεύοντας τη Κοινότητα ως παρατηρητής στη Διεθνή Ένωση Τηλεπικοινωνιών (ITU), η Επιτροπή θα προσπαθήσει να εξασφαλίσει τον συντονισμό των επιμέρους θέσεων των κρατών μελών όπου κριθεί απαραίτητο προκειμένου να επιδιωχθούν οι κοινοτικοί στόχοι πολιτικής που έχουν συμφωνηθεί.

Προκειμένου να υπάρξει συμφωνία επί των επιδιωκόμενων κοινοτικών στόχων πριν από την έναρξη της Διάσκεψης, το Ευρωπαϊκό Κοινοβούλιο και το Συμβούλιο καλούνται να λάβουν γνώση των ζητημάτων που παρουσιάζονται στην παρούσα ανακοίνωση και να παράσχουν πολιτική στήριξη προς τους επιδιωκόμενους στόχους και τις θέσεις που έχει λάβει η CEPT, ιδιαίτερα όσον αφορά τις κινητές επικοινωνίες τρίτης γενιάς και τη δορυφορική ραδιοπλοήγηση.

Η Επιτροπή θα εκπονήσει έκθεση όπου θα αναφέρονται τα αποτελέσματα της WRC-2000 κατά το δεύτερο εξάμηνο του 2000.

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ

2. Η WRC-2000 στο πλαίσιο της κοινοτικής πολιτικής ραδιοφάσματος

3. Η WRC-2000 και οι κοινοτικοί στόχοι πολιτικής

3.1. Κινητές επικοινωνίες τρίτης γενιάς

3.2. Δορυφορική ραδιοπλοήγηση

3.3. Δορυφορικές τηλεοπτικές εκπομπές

3.4. Δορυφορικές ευρυζωνικές επικοινωνίες

3.5. Σταθερές υπηρεσίες υψηλής πυκνότητας

3.6. Άλλα σημαντικά ζητήματα

4. Πολιτικη υποστηριξη των κοινοτικων στοχων για την WRC-2000

4.1. Διαπραγματευτικοί στόχοι

4.2. Μηχανισμοί συντονισμού

5. ΣΥΜΠΕΡΑΣΜΑ

ΠΑΡΑΡΤΗΜΑ I: Σχολιασμενη ημερησια διαταξη

ΠΑΡΑΡΤΗΜΑ II: Κοινοτικα ζητηματα στη WRC-2000

ΠΑΡΑΡΤΗΜΑ III: Γλωσσαριο

1. ΕΙΣΑΓΩΓΗ

Οι υπηρεσίες ραδιοεπικοινωνιών διεισδύουν με ταχείς ρυθμούς στον ιστό της ευρωπαϊκής κοινωνίας και αποκτούν ολοένα μεγαλύτερη σπουδαιότητα για τους Ευρωπαίους πολίτες. Οι εφαρμογές που στηρίζονται στις ραδιοεπικοινωνίες, όπως τα κυψελοειδή τηλέφωνα, συμβάλουν σήμερα σημαντικά στην οικονομική ανάπτυξη στην Ευρώπη [1], ενώ συμβάλουν επίσης στην ενοποίηση και ολοκλήρωση των λαών και των αγορών στην Ευρωπαϊκή Ένωση. Ωστόσο, η λειτουργία των υπηρεσιών ραδιοεπικοινωνιών εξαρτάται απόλυτα από τη διάθεση κατάλληλου ραδιοφάσματος. Από τις 8 Μαΐου έως τις 2 Ιουνίου 2000 190 περίπου διοικήσεις, συμπεριλαμβανομένων των κρατών μελών, θα συγκεντρωθούν στην Κωνσταντινούπολη για την Παγκόσμια Διάσκεψη Ραδιοεπικοινωνιών 2000. Εκεί θα ληφθούν σημαντικές αποφάσεις σχετικά με τη διάθεση ραδιοφάσματος για εφαρμογές στους τομείς των κινητών (π.χ. IMT-2000/UMTS) και δορυφορικών επικοινωνιών (π.χ. δορυφορικές επικοινωνίες ευρείας ζώνης), των τηλεοπτικών μεταδόσεων, των μεταφορών συμπεριλαμβανομένης της ενέργειας και του χρονοπρογραμματισμού (π.χ. δορυφορική ραδιοπλοήγηση - Galileo [2]) και Ε&Α.

[1] Ορισμένα στοιχεία για την ευρωπαϊκή κινητή τηλεφωνία το 1999: αύξηση 85%. έσοδα φορέων εκμετάλλευσης 225 δις. ευρώ. δαπάνες 65 δις ευρώ σε υποδομή έως το 1999, άμεση απασχόληση 450.000 εργαζομένων (Πηγή: GSM Europe).

[2] Με βάση τις πωλήσεις στην Ευρώπη έως το 2025, προβλέπεται ότι τα συνολικά έσοδα από τη δορυφορική πλοήγηση θα ανέλθουν σε 135 δις. ευρώ και ότι θα δημιουργηθούν 146.000 θέσεις εργασίας (πηγή: Ευρωπαϊκή Επιτροπή). Τα στοιχεία αυτά αντιπροσωπεύουν αύξηση 47 δις ευρώ, συνοδευόμενη από 80.000 επιπλέον θέσεις εργασίας, σε σύγκριση με το σενάριο που περιλαμβάνει μόνο το Παγκόσμιο Σύστημα Προσδιορισμού Θέσης (GPS).

Η σπουδαιότητα της διάθεσης ραδιοφάσματος για τις κοινοτικές πολιτικές στους συγκεκριμένους τομείς έχει περιγραφεί εκτενώς σε προηγούμενα έγγραφα της Επιτροπής σχετικά με το θέμα. Ο αποτελεσματικός σχεδιασμός της χρήσης του ραδιοφάσματος στην Ευρώπη συνδέεται στενά με τη διαδικασία κατανομής συχνοτήτων που λαμβάνει χώρα διεθνώς μέσω της WRC [3]. Η Κοινότητα επιδιώκει να λάβει αποφάσεις στο πλαίσιο της WRC-2000 οι οποίες να είναι σύμφωνες με τις αντίστοιχες κοινοτικές πολιτικές και να αντικατοπτρίζουν επαρκώς τα εμπορικά και γενικά συμφέροντα στην Ευρωπαϊκή Ένωση. Σύμφωνα με τον στόχο αυτό, ο σκοπός της παρούσας ανακοίνωσης είναι:

[3] Η Παγκόσμια Διάσκεψη Ραδιοεπικοινωνιών (WRC) είναι το όργανο που χρησιμοποιείται από κυρίαρχα έθνη για τη συζήτηση ρυθμίσεων κατανομής και από κοινού χρήσης συχνοτήτων σε παγκόσμιο επίπεδο και διεξάγεται από την Διεθνή Ένωση Τηλεπικοινωνιών (ITU) κάθε δύο ή τρία έτη. Τα αποτελέσματά της είναι οι Κανονισμοί περί Ραδιοεπικοινωνιών της ITU, οι οποίοι έχουν τον χαρακτήρα διεθνούς συνθήκης. Για μία λεπτομερέστερη περιγραφή της δομής και των διαδικασιών της Διάσκεψης, βλ. «The World Radiocommunications Conference 2000: Main Issues, European and other Regional Positions, Results (3rd interim report)», μελέτη που εκπονήθηκε από το Ευρωπαϊκό Γραφείο Ραδιοεπικοινωνιών (ERO) για λογαριασμό της Ευρωπαϊκής Επιτροπής (http://www.ero.dk/eroweb/wrc.html).

* να εξασφαλίσει τη συνέπεια των ευρωπαϊκών διαπραγματευτικών θέσεων που θα αναπτυχθούν από την CEPT για την WRC-2000 προς τις αντίστοιχες κοινοτικές πολιτικές.

* να προωθήσει την πολιτική ευαισθητοποίηση σχετικά με τα κοινοτικά ζητήματα που θα εξεταστούν στο πλαίσιο της WRC-2000 και να επιδιώξει την πολιτική υποστήριξη του Συμβουλίου και του Ευρωπαϊκού Κοινοβουλίου για τις θέσεις που θα αποτελέσουν αντικείμενο διαπραγμάτευσης.

Η παρούσα ανακοίνωση αποτελείται από τρία βασικά τμήματα:

* μία περιγραφή της σπουδαιότητας της WRC-2000 στο πλαίσιο της κοινοτικής πολιτικής ραδιοφάσματος (κεφ. 2).

* μία ανάλυση των βασικών ζητημάτων που θα αποτελέσουν αντικείμενο διαπραγμάτευσης στην WRC-2000 και τα οποία επηρεάζουν τις κοινοτικές πολιτικές και τις ευρωπαϊκές θέσεις που αναπτύσσονται από την CEPT (κεφ. 3).

* την παρουσίαση ορισμένων συστάσεων οι οποίες, εάν υποστηριχθούν σε πολιτικό επίπεδο, θα εξασφαλίσουν τη συνοχή μεταξύ των θέσεων της Κοινότητας και της CEPT στη Διάσκεψη και θα ενισχύσουν την συνολική θέση της Ευρώπης (κεφ. 4).

2. Η WRC-2000 στο πλαισιο της κοινοτικησ πολιτικησ ραδιοφασματοσ

Η παρούσα ανακοίνωση διευρύνει το πεδίο μιας προηγούμενης ανακοίνωσης [4] σχετικά με την WRC-2000 εξετάζοντας ειδικότερα τους τρόπους με τους οποίους οι διαπραγματευτικές θέσεις της CEPT συνδέονται και επηρεάζουν τις κοινοτικές πολιτικές. Στηρίζεται και διευρύνει τις συστάσεις που περιλαμβάνονται στην ανακοίνωση [5] σχετικά με τα αποτελέσματα των δημοσίων διαβουλεύσεων για την Πράσινη Βίβλο [6] για την πολιτική ραδιοφάσματος. Μία από τις συστάσεις αυτές ανέφερε ότι οι διαπραγματευτικές θέσεις της CEPT θα ωφελούνταν από την παροχή πολιτικής υποστήριξης σε κοινοτικό επίπεδο μέσω μίας σαφούς προηγούμενης ανάλυσης των κρίσιμων κοινοτικών ζητημάτων που θα εξεταστούν στην WRC-2000.

[4] Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τις απαιτήσεις ραδιοσυχνοτήτων για τις κοινοτικές πολιτικές στο πλαίσιο της Παγκόσμιας Διάσκεψης Ραδιοεπικοινωνιών το 1999 (WRC-99), 13 Μαΐου 1998, COM(1998)298

[5] Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με τα επόμενα βήματα της πολιτικής ραδιοφάσματος - Αποτελέσματα των δημοσίων διαβουλεύσεων σχετικά με την Πράσινη Βίβλο, 10 Νοεμβρίου 1999, COM(1999)538

[6] Πράσινη Βίβλος σχετικά με την πολιτική ραδιοφάσματος στο πλαίσιο πολιτικών της Ευρωπαϊκής Κοινότητας, όπως για τις τηλεπικοινωνίες, τις ραδιοτηλεοπτικές εκπομπές, τις μεταφορές και την Ε&Α, 9 Δεκεμβρίου 1998, COM(1998)596

Οι προετοιμασίες της Κοινότητας για την WRC πραγματοποιούνται υπό την αιγίδα της CEPT [7]. Στο πλαίσιο του ρόλου της ως συμβούλου της CEPT, η Επιτροπή συμμετέχει ενεργά στη διαδικασία μέσω της άμεσης συμβολής των υπηρεσιών της Επιτροπής που ασχολούνται με συγκεκριμένα επιμέρους θέματα (όπως η κινητή τηλεφωνία και η δορυφορική ραδιοπλοήγηση) στις προπαρασκευαστικές συνεδριάσεις της CEPT. Η Κοινότητα θα συμμετέχει στην WRC-2000 ως παρατηρητής.

[7] Λεπτομέρειες σχετικά με τον ρόλο της CEPT στην προετοιμασία των διαπραγματευτικών θέσεων για την WRC-2000 παρουσιάζονται στην έκθεση του Ευρωπαϊκού Γραφείου Ραδιοεπικοινωνιών σχετικά με την WRC, η οποία αναφέρεται στην υποσημείωση 3

Προκειμένου να προωθηθεί η στενότερη συμμετοχή της ευρωπαϊκής βιομηχανίας στην προετοιμασία της WRC-2000, η Ευρωπαϊκή Επιτροπή εξετάζει θέματα που αφορούν την WRC-2000 στις τακτικές τις επαφές με επιμέρους οργανισμούς ή οργανισμούς εκπροσώπησης όπως οι ECTEL, EITIRT, ETP, μνημόνιο συμφωνίας GSM και με τη βιομηχανία δορυφορικών υπηρεσιών στο πλαίσιο του Δορυφορικού Σχεδίου Δράσης, καθώς και με το φόρουμ του UMTS, ένα σαφές παράδειγμα του πώς η διαρθρωμένη συνεργασία μεταξύ της βιομηχανίας και των διοικήσεων μπορεί να δημιουργήσει την απαραίτητη συναίνεση.

Επιπλέον, και σε συνεργασία με την CEPT, πραγματοποιήθηκαν τρεις συνεδριάσεις δημόσιας διαβούλευσης [8] με τη βιομηχανία προκειμένου να συζητηθεί σε ποιο βαθμό τα σχέδια θέσεων της CEPT αντικατοπτρίζουν τα ευρωπαϊκά βιομηχανικά συμφέροντα. Γενικά, και σε σύγκριση με προηγούμενες διασκέψεις ραδιοεπικοινωνιών, η βιομηχανία συμμετείχε ενεργά στις προετοιμασίες της CEPT. Επίσης αναμένεται ότι θα έχει ενισχυμένη εκπροσώπηση στις αντιπροσωπείες των κρατών μελών στη WRC-2000.

[8] Η πρώτη ημερίδα, η οποία πραγματοποιήθηκε στις 24-25/6/98 επικεντρώθηκε στις Σταθερές Υπηρεσίες Υψηλής Πυκνότητας/Σταθερές Δορυφορικές Υπηρεσίες (HDFS/FSS), στο Παγκόσμιο Δορυφορικό Σύστημα Πλοήγησης (GNSS) και στις Διεθνείς Κινητές Τηλεπικοινωνίες για το έτος 2000 (IMT-2000). Η δεύτερη συνεδρίαση, η οποία πραγματοποιήθηκε στις 21-22/9/98 ασχολήθηκε με ζητήματα που συνδέονται με τον τομέα των θαλάσσιων υπηρεσιών. Η τρίτη συνεδρίαση (9-10/9/99) εξέτασε τις προκαταρκτικές θέσεις της CEPT και τα σχέδια ευρωπαϊκών κοινών προτάσεων σε όλους τους βασικούς τομείς που πρόκειται να αποτελέσουν αντικείμενο διαπραγμάτευσης στη WRC-2000.

Η Επιτροπή συζήτησε επίσης θέματα που αφορούν την WRC-2000 με τους βασικούς εμπορικούς εταίρους της Ένωσης με στόχο την προσέγγιση των θέσεων τους πριν από την έναρξη της Διάσκεψης. Από τη μεριά της, η CEPT παρέστη σε αρκετές συνεδριάσεις με άλλους περιφερειακούς οργανισμούς τηλεπικοινωνιών, όπως η CITEL (Αμερική), η APT (περιοχή Ασίας - Ειρηνικού) και ο Αραβικός Σύνδεσμος με σκοπό την ανεύρεση κοινών σημείων πριν από την έναρξη της Διάσκεψης [9]. Ο επίσημος ρόλος της Κοινότητας στη WRC περιορίζεται στη θέση του παρατηρητή. Ωστόσο, λαμβάνοντας υπόψη ότι οι αποφάσεις σχετικά με τη διάθεση ραδιοφάσματος επηρεάζουν άμεσα ολοένα και περισσότερο τις κοινοτικές πολιτικές, απαιτείται μία συνεχής αξιολόγηση του κατά πόσον ο σημερινός ρόλος της Κοινότητας επαρκεί για την επιδίωξη των κοινοτικών στόχων πολιτικής.

[9] Η Διεθνής Ένωσης Τηλεπικοινωνιών (ITU) υποδιαιρεί τον κόσμο σε «περιφέρειες»: η περιφέρεια 1 περιλαμβάνει την Ευρώπη, την Αφρική και τη Μέση Ανατολή. η περιφέρεια 2 περιλαμβάνει την Αμερική και η περιφέρεια 3 την περιοχή Ασίας - Ειρηνικού.

3. Η WRC-2000 και οι κοινοτικοι στοχοι πολιτικησ

Η Επιτροπή έχει προσδιορίσει πέντε κοινοτικά ζητήματα προτεραιότητας τα οποία θα συζητηθούν στην WRC-2000. Στο παρόν κεφάλαιο παρουσιάζονται οι κοινοτικοί στόχοι για τα εν λόγω ζητήματα προτεραιότητας και παρουσιάζονται ορισμένοι στρατηγικοί προβληματισμοί που θα αναφερθούν κατά τη διάρκεια των διαπραγματεύσεων στο πλαίσιο της Διάσκεψης. Στο Παράρτημα ΙΙ παρουσιάζονται συμπληρωματικές πληροφορίες σχετικά με τα ζητήματα αυτά καθώς και μία σύνοψη των ευρωπαϊκών διαπραγματευτικών προτάσεων που έχουν εκπονηθεί από την CEPT [10].

[10] European Common Proposals for the Work of the Conference, ITU ref. CMR2000/EUR-E

Από πλευράς κοινοτικής πολιτικής, τα πέντε βασικά ζητήματα της WRC-2000 είναι:

* Κινητές επικοινωνίες τρίτης γενιάς/IMT-2000: σχεδιασμός για τη διάθεση επιπλέον ραδιοφάσματος σε παγκόσμιο επίπεδο (θέμα ημερήσιας διάταξης WRC 1.6.1).

* Δορυφορικά συστήματα ραδιοπλοήγησης/Παγκόσμια δορυφορικά συστήματα πλοήγησης (GNSS): νέες ζώνες για τα παγκόσμια δορυφορικά συστήματα πλοήγησης (θέματα ημερήσιας διάταξης WRC 1.9 και 1.15).

* Δορυφορικές τηλεοπτικές εκπομπές: πρόταση για αναθεώρηση των σχεδίων για τις Υπηρεσίες Δορυφορικών Εκπομπών (BSS) (θέμα ημερήσιας διάταξης WRC 1.19).

* Δορυφορικά ευρυζωνικά συστήματα: υιοθέτηση ορίων ισχύος για τα δορυφορικά ευρυζωνικά συστήματα, τα οποία θα επιτρέψουν την από κοινού χρήση του ραδιοφάσματος με άλλες υπηρεσίες (σταθερές δορυφορικές υπηρεσίες, υπηρεσίες δορυφορικών εκπομπών) (θέμα ημερήσιας διάταξης WRC 1.13).

* Σταθερές υπηρεσίες υψηλής πυκνότητας: απαιτήσεις ραδιοφάσματος και όροι χρήσης των σταθερών υπηρεσιών υψηλής πυκνότητας σε ζώνες άνω των 30 GHz (θέμα ημερήσιας διάταξης WRC 1.4)

3.1. Κινητές επικοινωνίες τρίτης γενιάς

3.1.1 Κοινοτικοί στόχοι πολιτικής

Η Κοινότητα επιθυμεί να εξασφαλίσει την επιτυχή ανάπτυξη των κινητών επικοινωνιών τρίτης γενιάς (IMT-2000/UMTS) διασφαλίζοντας τη διάθεση επιπλέον ραδιοφάσματος σε παγκόσμιο επίπεδο. Αυτό περιλαμβάνει:

* Έγκαιρη λήψη απόφασης σχετικά με τον προσδιορισμό επαρκούς εύρους πρόσθετου ραδιοφάσματος που θα πρέπει να διατεθεί μεταξύ του 2005 και του 2010: Καθώς το ραδιοφάσμα κάτω των 3 GHz παρουσιάζει ήδη μεγάλη συμφόρηση [11], είναι απαραίτητο να αποφασιστεί εγκαίρως ποιες ζώνες θα χρειαστεί να παραχωρηθούν. Ο κοινοτικός στόχος είναι να ληφθούν αποφάσεις τώρα, προκειμένου να καταστεί δυνατή η αποτελεσματική διάθεση των απαιτούμενων ζωνών μεταξύ 2005 and 2010, ώστε ο τομέας να είναι βέβαιος για την ομαλή μελλοντική ανάπτυξη των συστημάτων τρίτης γενιάς στην Ευρώπη.

[11] Βασικές υπηρεσίες κρίσιμης αποστολής, όπως τα ραντάρ διαχείρισης της εναέριας κυκλοφορίας, καθώς και οι κινητές δορυφορικές υπηρεσίες χρησιμοποιούν τις ζώνες αυτές.

* Εναρμόνιση των ζωνών IMT-2000 σε παγκόσμιο επίπεδο: Καθώς τα συστήματα τρίτης γενιάς αναμένεται ότι θα λειτουργούν σε παγκόσμιο επίπεδο, η διαλειτουργικότητα των συστημάτων θα αποτελέσει σημαντικό παράγοντα. Το παγκόσμια εναρμονισμένο φάσμα θα δώσει τη δυνατότητα φθηνότερης και ευκολότερης εφαρμογής των δικτύων και των υπηρεσιών και θα συμβάλει στην ανάπτυξη μιας πραγματικά παγκόσμιας αγοράς. Εάν η εναρμόνιση των ζωνών αποτύχει στην WRC-2000, η Κοινότητα θα πρέπει να εξετάσει την εναλλακτική λύση της ταχείας θέσπισης μίας περιφερειακής εναρμόνισης του φάσματος για τις IMT-2000.

* Στην Ευρώπη, το φάσμα που χρησιμοποιείται σήμερα για τα συστήματα δεύτερης γενιάς δεν θα πρέπει να θεωρηθεί ως υποψήφια ζώνη για την επέκταση των IMT-2000 σε αυτή την κρίσιμη φάση. Το Παγκόσμιο Σύστημα Κινητών Τηλεφωνιών (GSM) εξακολουθεί να αναπτύσσεται από άποψη πελατών και χαρακτηριστικών της υπηρεσίας, ενώ η μελλοντική ανάπτυξη των γενικών υπηρεσιών ραδιοεκπομπής πακέτου (GPRS) αποτελεί σημαντική κινητήρια δύναμη που θα προετοιμάσει το έδαφος για την υιοθέτηση των συστημάτων τρίτης γενιάς. Αναμένεται ότι τα συστήματα GSM/GPRS θα συνυπάρχουν για ορισμένα χρόνια με τα συστήματα τρίτης γενιάς.

Η επίτευξη συμφωνίας στο πλαίσιο της WRC-2000 σε σχέση με τα ζητήματα αυτά θα ενισχύσει τις προοπτικές ανάπτυξης της αγοράς ασύρματων πολυμέσων και τη θέση της Ευρώπης στον τομέα σε παγκόσμιο επίπεδο. Από την άλλη πλευρά, η αποτυχία των διαπραγματεύσεων θα υπεδείκνυε ένα βαθμό αβεβαιότητας για την αγορά και θα αύξανε το κόστος ανακατανομής του ραδιοφάσματος αργότερα.

3.1.2 Προτεραιότητες και στρατηγική της Κοινότητας

Οι επιτυχία στη Διάσκεψη WRC-2000 δεν είναι εξασφαλισμένη. Η προοπτική ενός ταχέως αναπτυσσόμενου «ασύρματου Internet» με παγκόσμια εμβέλεια ενδέχεται να αποτελέσει απειλή για τα οικονομικά συμφέροντα σε άλλα μέρη του κόσμου όπου η αγορά κινητών επικοινωνιών είναι λιγότερο δυναμική σε σύγκριση με την Ευρώπη. Ορισμένες χώρες ενδέχεται να ταχθούν υπέρ της αναβολής λήψης απόφασης σχετικά με τις ζώνες επέκτασης για τις IMT-2000, ζητώντας αντ' αυτής τη διεξαγωγή μίας συζήτησης σχετικά με τους όρους υπό τους οποίους οι επόμενες WRC θα καταλήξουν σε τελική συμφωνία.

Σε άλλες χώρες ενδέχεται να μην υφίστανται οι οικονομικές συνθήκες που θα επέτρεπαν την ταχεία ανάπτυξη των κινητών υπηρεσιών πολυμέσων, με αποτέλεσμα και αυτές επίσης να έχουν το κίνητρο να αναβάλουν τη λήψη απόφασης. Ακόμα και ορισμένα μέλη της CEPT εκτός της Κοινότητας είναι ανοικτά σε προτάσεις για μία τέτοια αναβολή της λήψης απόφασης. Επιπλέον, οι αναπτυσσόμενες χώρες συχνά θεωρούν ότι ο διάλογος σχετικά με τις ζώνες επέκτασης αποτελεί μία προσπάθεια των εκβιομηχανισμένων χωρών να οικειοποιηθούν ραδιοφάσμα σε πολύ πρώιμο στάδιο σε σχέση με την πραγματικότητα της αγοράς ή ότι δεν έχει σχέση με τις ανάγκες τους.

Καθώς διακυβεύονται πολλά, είναι αναμενόμενο ο διάλογος σχετικά με την επέκταση του ραδιοφάσματος για τις IMT-2000 να έχει έντονα πολιτικό χαρακτήρα. Στο πλαίσιο αυτό, είναι πολύ σημαντικό τα κράτη μέλη να έχουν ως στόχο τη μέγιστη δυνατή συνοχή κατά τη διάρκεια της WRC-2000 εμμένοντας αυστηρά στην επιδίωξη των κοινοτικών στόχων. Μία έγκαιρη επίσημη υποστήριξη της ευρωπαϊκής κοινής πρότασης από όλα τα κράτη μέλη θα αποτελούσε ένα ισχυρό πολιτικό μήνυμα, το οποίο θα ενίσχυε την διαπραγματευτική θέση της Κοινότητας.

3.2. Δορυφορική ραδιοπλοήγηση

3.2.1 Κοινοτικοί στόχοι πολιτικής

Η Κοινότητα επιθυμεί να εξασφαλίσει τη διάθεση ραδιοφάσματος για νέα δορυφορικά συστήματα ραδιοπλοήγησης (GNSS/Galileo), αποκτώντας με τον τρόπο αυτό εξέχοντα ρόλο στον συγκεκριμένο τομέα που έχει μεγάλη στρατηγική και βιομηχανική σημασία. Αυτό συνεπάγεται:

* Εξασφάλιση ίσης πρόσβασης σε φάσμα που παραχωρείται σε Δορυφορικά Συστήματα Ραδιοπλοήγησης (RNSS) για το Galileo.

* Επιβεβαίωση του φάσματος που διατίθεται σήμερα για τα συστήματα RNSS και ενίσχυση της προστασίας, όπου είναι απαραίτητο.

* Ενεργός υποστήριξη της απόφασης σχετικά με την παραχώρηση επαρκούς επιπλέον φάσματος για τα συστήματα RNSS ως βάσης για την έγκαιρη και αποτελεσματική ως προς το κόστος εφαρμογή του Galileo.

* Υποστήριξη του προσδιορισμού παραμέτρων προστασίας που θα λαμβάνουν υπόψη την ανάγκη από κοινού χρήσης του φάσματος που παραχωρείται στα συστήματα RNSS με υφιστάμενους χρήστες (όπως εξοπλισμός μέτρησης αποστάσεων - ΟΜΕ, ραδιοαστρονομία και ραντάρ) αποφεύγοντας άσκοπες παρεμβολές.

3.2.2 Προτεραιότητες και στρατηγική της Κοινότητας

Η ευρωπαϊκή κοινή πρόταση που υιοθετήθηκε από την CEPT αντικατοπτρίζει επαρκώς τις απαιτήσεις για συχνότητες, όπως αξιολογήθηκαν στο παρόν στάδιο από διάφορες ομάδες εργασίας τις οποίες συνέστησε η Επιτροπή και οι οποίες αποστέλλουν τακτικές αναφορές στην επιτροπή καθοδήγησης του Galileo [12].

[12] Βλ. COM(1999)54 στην υποσημείωση 31.

Δεδομένης της φύσης των διαπραγματεύσεων στην WRC, είναι σημαντικό να εξασφαλιστεί η μέγιστη δυνατή υποστήριξη για το Galileo από τρίτες χώρες, διεθνείς οργανισμούς και άλλες περιοχές του κόσμου. Το Συμβούλιο έχει καλέσει την Επιτροπή να διερευνήσει το ενδιαφέρον τρίτων χωρών να συνεργαστούν στο Galileo. Μία τέτοια συνεργασία θα περιλαμβάνει, μεταξύ άλλων πτυχές ανάπτυξης υποδομής, επιστημονικές, τεχνικές και βιομηχανικές συμμετοχές καθώς και υποστήριξη για την απαραίτητη παραχώρηση συχνότητας, η οποία θα καταστήσει δυνατή τη βέλτιστη αξιοποίηση των Παγκόσμιων Δορυφορικών Συστημάτων Πλοήγησης (GNSS) σε ολόκληρο τον κόσμο. Μία τέτοια προσπάθεια θα περιλαμβάνει οπωσδήποτε τις υποψήφιες για προσχώρηση χώρες στην Ευρώπη. Το Galileo θεωρείται επίσης ως ένα σημαντικό εργαλείο για την ΕΕ προκειμένου να αποκτήσει πρόσβαση στο διάστημα και να εξασφαλίσει την ανεξαρτησία στον τομέα αυτό.

Η Επιτροπή θα καταβάλει ιδιαίτερες προσπάθειες προκειμένου να αναπτύξει επικοινωνία με τρίτες χώρες και να τις ενημερώσει σχετικά με θέματα συχνότητας, στο μέτρο του δυνατού πριν από τη διεξαγωγή της WRC αλλά και κατά τη διάρκειά της. Η Επιτροπή θεωρεί ότι είναι ουσιώδες τα κράτη μέλη να βοηθήσουν να πειστούν τα τρίτα μέρη σχετικά με τα οφέλη που μπορεί να αποφέρει το Galileo σε όλους τους υφιστάμενους και δυνητικούς χρήστες συστημάτων GNSS.

Η κατάρτιση μίας κατάλληλης ευρωπαϊκής κοινής πρότασης δεν εξασφαλίζει την επιτυχή έκβαση, από κοινοτική άποψη, στην WRC-2000 στο συγκεκριμένο θέμα. Έχει ζωτική σημασία τα κράτη μέλη να υποστηρίξουν ενεργά την ευρωπαϊκή κοινή πρόταση κατά τη διάρκεια της Διάσκεψης. Για τον σκοπό αυτό, η Επιτροπή προσπαθεί να εξασφαλίσει τον ενεργό συντονισμό της θέσης της Κοινότητας στην προπαρασκευαστική φάση και καθ' όλη τη διάρκεια της διάσκεψης.

Το Συμβούλιο ζήτησε επίσημα από την Επιτροπή να εξασφαλίσει στο πλαίσιο των διαπραγματεύσεων με τις ΗΠΑ και τη Ρωσική Ομοσπονδία ένα κατάλληλο μηχανισμό συντονισμού για τη διαχείριση των συχνοτήτων που απαιτούνται για τα δορυφορικά συστήματα πλοήγησης [13].

[13] Αποφάσεις του Συμβουλίου της 6ης Οκτωβρίου 1999, με τις οποίες εξουσιοδοτείται η Επιτροπή να ξεκινήσει επίσημες διαπραγματεύσεις με τις Ηνωμένες Πολιτείες της Αμερικής και με την Ρωσική Ομοσπονδία με σκοπό τη σύναψη συμφωνιών συνεργασίας.

Υπό το φως των συνεχιζόμενων διαπραγματεύσεων με τις ΗΠΑ και τη Ρωσική Ομοσπονδία σχετικά με τα συστήματα GNSS (συμπεριλαμβανομένου του θέματος των συχνοτήτων) και της σπουδαιότητας του προγράμματος Galileo, η Κοινότητα και τα κράτη μέλη ενδέχεται να χρειαστεί να προσαρμόσουν τη στρατηγική τους, τόσο πριν από την WRC-2000 όσο και «επιτόπου». Ειδικότερα, η συνοπτική θέση της CEPT, η οποία θα καθοδηγήσει τις ευρωπαϊκές ενέργειες στη WRC ίσως χρειαστεί να ενημερωθεί και να τροποποιηθεί κατά τη διάρκεια της Διάσκεψης. Για τον λόγο αυτό, η Επιτροπή προτείνει να προσπαθήσει να εξασφαλίσει τον απαραίτητο συντονισμό σε κοινοτικό επίπεδο κατά τη διάρκεια της WRC.

3.3. Δορυφορικές τηλεοπτικές εκπομπές

3.3.1 Κοινοτικοί στόχοι πολιτικής

Η Κοινότητα επιθυμεί να εξασφαλίσει τη δίκαιη και αποτελεσματική κατανομή των πόρων (τροχιακές θέσεις, κανάλια) που απαιτούνται για τις δορυφορικές τηλεοπτικές εκπομπές, συμπεριλαμβανομένων των διασυνοριακών συστημάτων εντός της Ευρώπης. Όσον αφορά τον διάλογο που θα διεξαχθεί στο πλαίσιο της WRC-2000 σχετικά με τον ανασχεδιασμό της κατανομής φάσματος για τις δορυφορικές τηλεοπτικές εκπομπές, αυτό περιλαμβάνει:

* την πρόσβαση των Ευρωπαίων σε διάφορα είδη οπτικοακουστικού και πολυμεσικού περιεχομένου υψηλής ποιότητας, λαμβανομένης υπόψη της πολιτιστικής και γλωσσικής πολυμορφίας των ευρωπαϊκών εθνών.

* την ανάπτυξη ανταγωνιστικής αγοράς δορυφορικών τηλεοπτικών εκπομπών στην Ευρώπη.

* την ίση πρόσβαση υφιστάμενων και νέων φορέων δορυφορικών τηλεοπτικών εκπομπών σε φάσμα καθώς και σε τροχιακές θυρίδες λαμβάνοντας υπόψη τη ζήτηση της αγοράς.

* την αποδοτική χρήση του φάσματος, αποφεύγοντας να παραμείνουν αναξιοποίητες μεγάλες ζώνες φάσματος. οι αρχές σχεδιασμού φάσματος θα δώσουν τη δυνατότητα ευέλικτης αξιοποίησης του φάσματος προκειμένου να προωθηθεί η ανάπτυξη του συστήματος σύμφωνα με τη ζήτηση της αγοράς.

* τον ανασχεδιασμό του φάσματος, ο οποίος θα πρέπει να λαμβάνει υπόψη τη σχέση της Κοινότητας με τους άμεσους γείτονες της.

3.3.2 Προτεραιότητες και στρατηγική της Κοινότητας

Δεδομένων των σύνθετων παραγόντων που εμπλέκονται στον ανασχεδιασμό του ραδιοφάσματος για τις υπηρεσίες δορυφορικών εκπομπών, προτεραιότητα θα πρέπει να δοθεί μάλλον στην εξασφάλιση συναίνεσης όσον αφορά τη μεθοδολογική προσέγγιση της αναδιοργάνωσης αυτών των ζωνών φάσματος παρά στην πραγματοποίηση αυτού του ανασχεδιασμού στο πλαίσιο της WRC-2000. Τα κράτη μέλη καλούνται να λάβουν υπόψη τους κοινοτικούς στόχους πολιτικής κατά τη διαπραγμάτευση των αρχών και των ρυθμίσεων ανασχεδιασμού. Με δεδομένο τον αναμενόμενο αυξανόμενο ρόλου των υπηρεσιών δορυφορικών εκπομπών, στη WRC-2000 θα πρέπει να αποφασιστεί ένας σαφής οδηγός όσον αφορά τα απαραίτητα βήματα που θα πρέπει να γίνουν μέχρι την επόμενη WRC, στην οποία θα μπορεί να οριστικοποιηθεί ο ανασχεδιασμός.

Η προοπτική εμφάνισης σημαντικών συγκρούσεων απόψεων στο πλαίσιο της WRC δημιουργεί ανησυχίες στην Επιτροπή δεδομένης της λεπτότητας του θέματος για πολλές χώρες των περιφερειών 1 και 3. Για τον λόγο αυτό, τα κράτη μέλη θα πρέπει να εξετάσουν προσεκτικά τις πιθανές επιπτώσεις του διαλόγου σχετικά με τις υπηρεσίες δορυφορικών εκπομπών σε άλλα θέματα τα οποία θα συζητηθούν στην WRC.

Ο διάλογος σχετικά με τον ανασχεδιασμό των ζωνών για τις υπηρεσίες δορυφορικών εκπομπών έχει ήδη δείξει στο παρόν στάδιο ότι είναι απαραίτητο να μελετηθούν, στο πλαίσιο της κοινοτικής νομοθεσίας σχετικά με την παροχή τηλεοπτικών εκπομπών, τρόποι κατανομής του φάσματος και των τροχιακών πόρων στην Ευρώπη σε συνδυασμό με τις υποχρεώσεις που θα προκύψουν από την WRC. Υπό το φως της WRC-2000, η Επιτροπή θα εξετάσει την ανάληψη μίας πρωτοβουλίας στο θέμα αυτό.

3.4. Δορυφορικές ευρυζωνικές επικοινωνίες

3.4.1 Κοινοτικοί στόχοι πολιτικής

Η Κοινότητα επιθυμεί να διευκολύνει την ανταγωνιστική παροχή δορυφορικών συστημάτων ευρείας ζώνης λαμβάνοντας δεόντως υπόψη τα υφιστάμενα συμφέροντα. Η WRC-2000 θα επικυρώσει τα όρια ισχύος και τους όρους εφαρμογής τους και με τον τρόπο αυτό θα ανοίξει το δρόμο για την ανάπτυξη των δορυφορικών συστημάτων ευρείας ζώνης. Οι στόχοι της Κοινότητας στον τομέα αυτό είναι οι εξής:

* Η Κοινότητα υποστηρίζει την εισαγωγή νέων υπηρεσιών, όπως οι σταθερές δορυφορικές υπηρεσίες μη γεωστατικής τροχιάς (NGSO FSS), καθώς και τον ανταγωνισμό στο πλαίσιο τη παροχής τηλεπικοινωνιακών υπηρεσιών, με παράλληλη εξασφάλιση της προστασίας των σταθερών δορυφορικών υπηρεσιών γεωστατικής τροχιάς (GSO FSS), των υπηρεσιών δορυφορικών εκπομπών γεωστατικής τροχιάς (GSO BSS), των διαστημικών και επίγειων συστημάτων που βρίσκονται σε λειτουργία καθώς και τη μελλοντική τους εξέλιξη και ανάπτυξη.

* Η Κοινότητα ενδιαφέρεται να ολοκληρωθεί ο διάλογος σχετικά με τους τεχνικούς όρους που θα καταστήσουν δυνατή την από κοινού χρήση των εν λόγω ζωνών, με την υιοθέτηση προδιαγραφών που θα καταστήσουν δυνατή την έγκαιρη ανάπτυξη των προτεινόμενων συστημάτων.

3.4.2 Προτεραιότητες και στρατηγική της Κοινότητας

Είναι σημαντικό όλα τα κράτη μέλη να υποστηρίξουν την υιοθέτηση των τεχνικών προδιαγραφών που έχουν προταθεί από την Προπαρασκευαστική Συνεδρίαση της Διάσκεψης (CPM) [14], καθώς δεν είναι σαφές στο παρόν στάδιο κατά πόσο η συμβιβαστική αυτή θέση θα υποστηριχθεί από όλα τα μέλη της Διεθνούς Ένωσης Τηλεπικοινωνιών.

[14] Πριν από κάθε Παγκόσμια Διάσκεψη Ραδιοεπικοινωνιών πραγματοποιείται μία Προπαρασκευαστική Συνεδρίαση της Διάσκεψης (CPM) με σκοπό την προσέγγιση των θέσεων των διαφόρων περιφερειών της Διεθνούς Ένωσης Τηλεπικοινωνιών. Στη συνεδρίαση αυτή καταρτίζεται μία «Έκθεση CPM» επί τεχνικών και διαδικαστικών θεμάτων, η οποία χρησιμοποιείται ως γραμμή αναφοράς για τη Διάσκεψη. Η Προπαρασκευαστική Συνεδρίαση της Διάσκεψης για την WRC-2000 πραγματοποιήθηκε στη Γενεύη τον Νοέμβριο του 1999.

Ενδεχόμενη αποτυχία επίτευξης συμφωνίας στο πλαίσιο της WRC-2000 θα δημιουργούσε σοβαρές ανησυχίες διότι θα είχε επιπτώσεις στην εδραίωση επαρκούς ανταγωνισμού μεταξύ διαφορετικών προτάσεων συστημάτων, δεδομένου ότι η συμβιβαστική θέση της WRC-97 θα αλλάξει μονομερώς. Ορισμένα συστήματα θα έχουν πρόσβαση σε φάσμα άμεσα ενώ άλλα θα υπόκεινται σε σύνθετες διαδικασίες συντονισμού που θα καθυστερούν την εισαγωγή τους. Στην περίπτωση αυτή θα απαιτηθούν στενές διαβουλεύσεις στην CEPT προκειμένου να βρεθούν λύσεις ώστε να σωθεί ολόκληρο το πακέτο, όπως συμφωνήθηκε στην WRC-97.

3.5. Σταθερές υπηρεσίες υψηλής πυκνότητας

3.5.1. Κοινοτικοί στόχοι πολιτικής

Η Κοινότητα προσπαθεί να προωθήσει την πρόοδο της κοινωνίας των πληροφοριών στην Ευρώπη παρέχοντας στους Ευρωπαίους πολίτες φθηνή, ευρυζωνική πρόσβαση και χρήση στο Internet [15]. Λόγω της υψηλής πυκνότητας του πληθυσμού των δυνητικών χρηστών στην Ευρώπη, οι σταθερές υπηρεσίες υψηλής πυκνότητας θα μπορούσαν να λειτουργήσουν ιδανικά ως μία επιπλέον πλατφόρμα για την παροχή τέτοιων υπηρεσιών. Για τον λόγο αυτό η Κοινότητα έχει συμφέρον να εξασφαλίσει επαρκές φάσμα για την έγκαιρη ανάπτυξη ευέλικτων ασύρματων εναλλακτικών λύσεων έναντι των ενσύρματων ευρυζωνικών υποδομών σε λογική τιμή στην Ευρώπη. Αυτό περιλαμβάνει:

[15] Βλ. «eEurope: an Information Society for All», ανακοίνωση σχετικά με μία πρωτοβουλία της Επιτροπής για το Ειδικό Ευρωπαϊκό Συμβούλιο της Λισσαβόνας, 23 και 24 Μαρτίου 2000.

* την εξασφάλιση πρόσβασης για τις επίγειες ασύρματες υπηρεσίες σε επαρκές εύρος φάσματος ώστε να υποστηριχθεί η παροχή ανταγωνιστικών προσφορών ευρυζωνικού Internet, λαμβάνοντας παράλληλα δεόντως υπόψη τα συμφέροντα άλλων υπηρεσιών στις ίδιες ζώνες (σταθερές δορυφορικές υπηρεσίες, γεωεπισκόπηση και ραδιοαστρονομία).

* Παροχή πρόσβασης σε φάσμα κατά προτίμηση με από κοινού χρήση από άλλες υπηρεσίες (Σταθερές Δορυφορικές Υπηρεσίες) δίνοντας παράλληλα προτεραιότητα και παρέχοντας επαρκή προστασία στις σταθερές υπηρεσίες υψηλής πυκνότητας. Στις περιπτώσεις όπου η συνύπαρξη δεν είναι ρεαλιστικά εφικτή, θα πρέπει να μελετηθεί το ενδεχόμενο της κατάτμησης των ζωνών.

3.5.2. Προτεραιότητες και στρατηγική της Κοινότητας

Η WRC-2000 θα αποτελέσει ένα σημαντικό φόρουμ όπου θα αποφασιστεί η χρήση διαφόρων ζωνών για τις σταθερές υπηρεσίες υψηλής πυκνότητας. Κατά το παρελθόν, τα κράτη μέλη διατηρούσαν διαφορετική στάση απέναντι στις σταθερές ασύρματες υπηρεσίες. Ωστόσο, προκειμένου να επιτευχθούν σημαντικά αποτελέσματα στη WRC-2000, η στρατηγική θα πρέπει να περιλαμβάνει μία κοινή προσέγγιση, η οποία θα πρέπει να ενσωματωθεί στις ευρωπαϊκές κοινές προτάσεις για τις σταθερές υπηρεσίες υψηλής πυκνότητας. Οι ευρωπαϊκές κοινές προτάσεις που έχει καταρτίσει η CEPT υποστηρίζονται από την Επιτροπή, καθώς αποτελούν μία καλή βάση για την προώθηση της παροχής ανταγωνιστικών ασύρματων υπηρεσιών ευρείας ζώνης στην Ευρώπη.

Είναι πιθανό ορισμένες χώρες εκτός της ΕΕ στις περιφέρειες 1 και 2 να προβάλουν διαφορετικές θέσεις σχετικά με το ζήτημα αυτό στη Διάσκεψη, δίνοντας περισσότερη έμφαση στα δορυφορικά συστήματα. Για το λόγο αυτό τα κράτη μέλη θα πρέπει να διατηρήσουν μία συνεκτική και συντονισμένη προσέγγιση απέναντι σε αυτό το θέμα της ημερήσιας διάταξης προκειμένου να εξασφαλιστεί επαρκές φάσμα για τις σταθερές υπηρεσίες υψηλής πυκνότητας.

3.6. Άλλα σημαντικά ζητήματα

Η περιγραφή των πέντε προηγούμενων θεμάτων έχει ως στόχο να διευκρινίσει τα βασικά για την Ευρωπαϊκή Κοινότητα ζητήματα που θα εξεταστούν στην WRC-2000, προκειμένου να ισχυροποιηθεί η πολιτική υποστήριξη για τα θέματα αυτά. Αυτό αφορά ειδικότερα τους τομείς των Διεθνών Κινητών Τηλεπικοινωνιών για το έτος 2000 (IMT-2000) και του Παγκόσμιου Δορυφορικού Συστήματος Πλοήγησης (GNSS), όπου η Κοινότητα έχει σαφές συμφέρον να εξασφαλίσει επαρκές φάσμα για τις υπηρεσίες αυτές και όπου τα κοινωνικοοικονομικά συμφέροντα για την Ευρωπαϊκή Ένωση είναι προφανή και σημαντικά.

Ωστόσο, η WRC-2000 θα εξετάσει επίσης και άλλα ζητήματα τα οποία αφορούν τις κοινοτικές πολιτικές, συμπεριλαμβανομένων των ακολούθων:

* Απαιτήσεις ραδιοφάσματος για τις ψηφιακές θαλάσσιες επικοινωνίες, καθώς και για τα αεροναυτιλία και θαλάσσια συστήματα ασφαλείας, όπου οι κρίσιμες για την ανθρώπινη ζωή πτυχές είναι τεράστιες. Καθώς η ολοκλήρωση της κοινοτικής αγοράς μεταφορών εξαρτάται σε μεγάλο βαθμό από τη διάθεση ραδιοφάσματος, είναι σημαντικό να ληφθούν δεόντως υπόψη οι σχετικές κοινοτικές πολιτικές στον τομέα αυτό.

Η πρόσφατη πρωτοβουλία της Επιτροπής σχετικά με τη δημιουργία του ενιαίου ευρωπαϊκού ουρανού [16], ξεκίνησε λόγω της ανησυχίας για τις κλιμακούμενες καθυστερήσεις και τη συμφόρηση που παρατηρούνται στην εναέρια κυκλοφορία στην Ευρώπη. Η εξασφάλιση επαρκούς πρόσβασης στο φάσμα ραδιοσυχνοτήτων για τη διαχείριση της εναέριας κυκλοφορίας στη WRC-2000 αποτελεί βασική προϋπόθεση προκειμένου να αυξηθεί η εναέρια μεταφορική ικανότητα και να μειωθούν οι καθυστερήσεις στον έλεγχο της εναέριας κυκλοφορίας [17]. Η WRC 2000 θα εξετάσει ορισμένα ζητήματα που συνδέονται με την πιθανή από κοινού χρήση ζωνών αεροπλοΐας. Μία τέτοια από κοινού χρήση θα μπορούσε να έχει επιπτώσεις σε θέματα ασφάλειας και απόδοσης των εναέριων μεταφορών. Για το λόγο αυτό είναι επιτακτική ανάγκη να διερευνηθούν επαρκώς όλες οι επιπτώσεις προτού ληφθεί οποιαδήποτε απόφαση [18]. Εξίσου επιτακτική είναι και η διασφάλιση ότι η αεροπλοΐα θα διαθέτει επαρκές φάσμα όταν θα είναι έτοιμη για το τεχνολογικό άλμα που θα απαιτηθεί για τη διευθέτηση της αύξησης της κυκλοφορίας κατά την επόμενη δεκαετία (ημερ. διάταξη, θέμα 1/10). Προς τούτο θα πρέπει οι WRC να προβαίνουν σε περιοδική ανασκόπηση της αποτελεσματικότητας των μέτρων των δημοσίων διοικήσεων για την εξασφάλιση του εν λόγω στόχου.

[16] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Η δημιουργία του ενιαίου ευρωπαϊκού ουρανού, COM(1999)614 τελικό, 1.12.1999

[17] Οι Υπουργοί Μεταφορών που συμμετέχουν στην Ευρωπαϊκή Επιτροπή Πολιτικής Αεροπορίας (ECAC) αποφάσισαν στις 28.01.00 τα ακόλουθα: «Σημειώνουμε τη σπουδαιότητα που έχει για τη διαχείριση της εναέριας κυκλοφορίας στην Ευρώπη η εξασφάλιση επαρκούς πρόσβασης στο φάσμα ραδιοσυχνοτήτων. Σε συνεργασία με τη Διεθνή Οργάνωση Πολιτικής Αεροπορίας (ICAO), θα προσπαθήσουμε να εξασφαλίσουμε ότι οι αποφάσεις που θα ληφθούν στην Παγκόσμια Διάσκεψης Ραδιοεπικοινωνιών εντός του έτους, καθώς και στις επόμενες Διασκέψεις, θα λαμβάνουν υπόψη τις ανάγκες της αεροπορικής κοινότητας και ότι θα προσδιορίσουν συχνότητες προοριζόμενες για τα συστήματα ραδιοπλοήγησης και το μελλοντικό Παγκόσμιο Δορυφορικό Σύστημα Πλοήγησης (GNSS), για παράδειγμα το Galileo».

[18] Η δράση αυτή έχει ιδιαίτερη σημασία ενόψει της πρότασης ECP στο σημείο 1.6 της ημερήσιας διάταξης (βλ. παράρτημα ΙΙ, μέρος Ι) ώστε ενδεχομένως να εξεταστεί η πρωτογενής ζώνη ραντάρ για κοινή χρήση με το UMTS.

* Λόγω της αυξανόμενης ανάγκης για ραδιοφάσμα, ιδιαίτερα για τις εμπορικές κινητές δορυφορικές υπηρεσίες, η διάθεση φάσματος για σκοπούς γεωεπισκόπησης και ραδιο- αστρονομίας υφίσταται πιέσεις. Δεδομένου ότι στους τομείς αυτούς υπάρχουν σημαντικές κοινοτικές πολιτικές, είναι ουσιώδες να εξασφαλιστεί η κατάλληλη εξισορρόπηση των απαιτήσεων των διαφόρων τομέων.

* Θα συζητηθούν οι απαιτήσεις ραδιοφάσματος για τους Σταθμούς Πλατφόρμας Μεγάλου Ύψους (HAPS). Οι σταθμοί αυτοί θα μπορούν να αποτελέσουν την υποδομή για υπηρεσίες όπως οι IMT-2000. Μολονότι η διάθεση φάσματος για τις κινητές δορυφορικές υπηρεσίες (MSS) θεωρείται επαρκής στην Ευρώπη, η WRC-2000 και πάλι θα εξετάσει τις ανάγκες των υπηρεσιών αυτών όσον αφορά τη συχνότητα, λαμβάνοντας υπόψη τη μελλοντική προβλεπόμενη ζήτηση.

* Στη Διάσκεψη θα συζητηθεί επίσης η επιλογή των θεμάτων που θα συμπεριληφθούν στην ημερήσια διάταξη της Διάσκεψης που θα ακολουθήσει τη WRC-2000 (η οποία πιθανότατα θα πραγματοποιηθεί το 2003). Στο πλαίσιο αυτό η Ευρώπη προτείνει να εξεταστούν οι απαιτήσεις ραδιοφάσματος, μεταξύ άλλων, για τις αεροναυτιλιακές και θαλάσσιες κινητές υπηρεσίες με σκοπό την εισαγωγή ψηφιακής τεχνολογίας και για τις υπηρεσίες επικοινωνίας (π.χ. HIPERLAN, ασύρματες εφαρμογές πολυμέσων ευρείας ζώνης, σταθερές, δορυφορικές υπηρεσίες υψηλής πυκνότητας).

Οι αποφάσεις που θα ληφθούν στη Διάσκεψη επί των προαναφερθέντων ζητημάτων θα επηρεάσουν άμεσα ή έμμεσα τις κοινοτικές πολιτικές τόσο σε τομεακό όσο και σε οριζόντιο επίπεδο. Ωστόσο, είναι δύσκολο να εκτιμηθεί από πολιτική άποψη το πώς η WRC-2000 θα μπορούσε να επηρεάσει τις εν λόγω πολιτικές και αυτό καθιστά δύσκολη την επίτευξη μίας συμφωνίας σε επίπεδο Κοινότητας σχετικά με τις θέσεις που θα ληφθούν και τις προτεραιότητες που θα τεθούν. Ένας παράγοντας που περιπλέκει το θέμα αυτό είναι η απουσία θεσμικών ρυθμίσεων εντός της Κοινότητας όπου να εξετάζονται εκτενώς οι απαιτήσεις ραδιοφάσματος για όλες τις κοινοτικές πολιτικές και όπου να υπάρχει η δυνατότητα εξισορρόπησης των συμφερόντων των διαφόρων πεδίων πολιτικής. Για το θέμα αυτό θα απαιτηθεί περαιτέρω μελέτη σε επίπεδο πολιτικής, λαμβανομένων υπόψη των αποτελεσμάτων της WRC-2000.

4. Πολιτικη υποστηριξη των κοινοτικων στοχων για την WRC-2000

Στις Παγκόσμιες Διασκέψεις Ραδιοεπικοινωνιών, σημαντικά εμπορικά και στρατηγικά συμφέροντα έρχονται αντιμέτωπα με τους προβληματισμούς άλλων επαγγελματικών συμφερόντων και μη εμπορικών υπηρεσιών. Καθώς τα θέματα που αφορούν την WRC δεν εξετάζονται σταθερά σε πολιτικό επίπεδο, καθίσταται ολοένα και πιο δύσκολο για τους διαπραγματευτές της WRC να εξισορροπήσουν τα διάφορα συμφέροντα σε μία καθαρά τεχνική βάση.

Για τον λόγο αυτό είναι σημαντικό τα κράτη μέλη να γνωρίζουν πλήρως τον βαθμό στον οποίο οι κοινοτικές πολιτικές επηρεάζονται από τις διαπραγματεύσεις της WRC. Για τις ευρωπαϊκές θέσεις που θα αναπτυχθούν για την WRC-2000 και οι οποίες θα κριθεί ότι είναι συμβατές με τις πολιτικές αυτές, η πολιτική υποστήριξη των στόχων που θα επιδιωχθούν στην WRC-2000 θα ενισχύσει τη συνολική διαπραγματευτική θέση της Ευρώπης.

4.1. Διαπραγματευτικοί στόχοι

Όσον αφορά τα θέματα της ημερήσιας διάταξης της WRC-2000 τα οποία αφορούν ιδιαίτερα τις κοινοτικές πολιτικές, θα πρέπει να υποστηριχθούν οι ακόλουθοι στόχοι:

* Διεθνείς Κινητές Τηλεπικοινωνίες για το έτος 2000 (IMT-2000)/Παγκόσμιο Σύστημα Κινητών Τηλεπικοινωνιών (UMTS): να εξασφαλιστεί η επιτυχής ανάπτυξη των κινητών επικοινωνιών τρίτης γενιάς στην Ευρώπη με την εξασφάλιση της διάθεσης επιπλέον ραδιοφάσματος σε παγκόσμιο επίπεδο (θέμα 1.6.1 ημερήσιας διάταξης WRC), χωρίς κίνδυνο για την ασφάλεια και την απόδοση των εναέριων μεταφορών.

* Παγκόσμιο Δορυφορικό Σύστημα Πλοήγησης (GNSS)/Galileo: εξασφάλιση της διάθεσης ραδιοφάσματος για τα δορυφορικά συστήματα ραδιοπλοήγησης, γεγονός το οποίο θα προσδώσει στην Κοινότητα εξέχοντα και ανεξάρτητο ρόλο σε αυτόν τον σημαντικής στρατηγικής και βιομηχανικής σημασίας τομέα (θέματα ημερήσιας διάταξης WRC 1.9 και 1.15). Εάν δεν επιτύχει να εξασφαλίσει πρόσβαση στο απαιτούμενο φάσμα, η ΕΕ θα χάσει μοναδική ευκαιρία να διαδραματίσει σημαντικό ρόλο σε παγκόσμιο επίπεδο.

* Δορυφορικές τηλεοπτικές εκπομπές: εξασφάλιση δίκαιης αλλά αποδοτικής κατανομής των πόρων (τροχιακές θέσεις, κανάλια), οι οποίοι απαιτούνται για τις διασυνοριακές δορυφορικές τηλεοπτικές εκπομπές εντός της Κοινότητας (θέμα ημερήσιας διάταξης WRC 1.19).

* Δορυφορικές επικοινωνίες ευρείας ζώνης: διευκόλυνση της ανταγωνιστικής παροχής δορυφορικών υπηρεσιών ευρείας ζώνης, λαμβανομένων παράλληλα υπόψη των απαιτήσεων ραδιοφάσματος για τις υφιστάμενες επίγειες και διαστημικές υπηρεσίες (θέμα ημερήσιας διάταξης WRC 1.13).

* Σταθερές υπηρεσίες υψηλής πυκνότητας: εξασφάλιση επαρκούς φάσματος για την έγκαιρη ανάπτυξη ευέλικτων σταθερών ασύρματων εναλλακτικών λύσεων έναντι των ενσύρματων υποδομών σε λογική τιμή για την παροχή εφαρμογών πολυμέσων στους Ευρωπαίους πολίτες (θέμα ημερήσιας διάταξης WRC 1.4)

4.2. Μηχανισμοί συντονισμού

Όσον αφορά τους μηχανισμούς συντονισμού που θα πρέπει να εφαρμοστούν για την WRC-2000, θα πρέπει να υιοθετηθούν οι ακόλουθες πρακτικές:

* Έκφραση υποστήριξης για τις αρχικές διαπραγματευτικές θέσεις: τα κράτη μέλη θα πρέπει να υπογράψουν όλες τις ευρωπαϊκές κοινές προτάσεις που θα αναπτυχθούν από την CEPT και οι οποίες συνδέονται με τις κοινοτικές πολιτικές, ιδίως όσες αφορούν τις Διεθνείς Κινητές Τηλεπικοινωνίες για το έτος 2000 (IMT-2000 ) και το Galileo.

Υπογράφοντας τις ευρωπαϊκές κοινές προτάσεις, η Ευρώπη θα εισέλθει στις διαπραγματεύσεις με μία συνεκτική θέση. Αυτό θα βοηθήσει επίσης να αποφευχθεί ο κατακερματισμός των θέσεων σε πολιτικό επίπεδο, δεδομένου ότι η πολιτική πίεση από τρίτα μέρη σε συγκεκριμένα ζητήματα κατά τη διάρκεια της Διάσκεψης ενδέχεται να θέσει σε κίνδυνο την ομοιογένεια της ευρωπαϊκής θέσης.

* Διατήρηση της υποστήριξης για τους συμφωνηθέντες στόχους πολιτικής: οι αντιπροσωπείες των κρατών μελών θα πρέπει να καταβάλουν προσπάθειες ώστε να διατηρήσουν καθ' όλη τη διάρκεια της Διάσκεψης τις συμφωνηθείσες θέσεις όσον αφορά τους κοινοτικούς στόχους πολιτικής που θα πρέπει να επιτευχθούν στη WRC-2000.

Με αυτό δεν επιδιώκεται ο περιορισμός της ευελιξίας που απαιτείται κατά τη διάρκεια παρατεταμένων διαπραγματεύσεων, στο πλαίσιο των οποίων «πακέτα» διαφορετικών θεμάτων ενδέχεται να αντιμετωπίζονται συνολικά και όπου ένας βαθμός «ανταλλαγής» ενδέχεται να είναι αναπόφευκτος. Θα είναι απαραίτητη η σύγκληση συνεδριάσεων συντονισμού στο πλαίσιο της CEPT (και της Κοινότητας, εφόσον κριθεί απαραίτητο), κατά τη διάρκεια της Διάσκεψης προκειμένου να διατηρηθεί η συναίνεση σχετικά με τη διαπραγματευτική προσέγγιση που θα ακολουθηθεί για την επίτευξη των συμφωνηθέντων στόχων.

* Το κοινοτικό κεκτημένο στις διαπραγματεύσεις: οι διαπραγματεύσεις των κρατών μελών θα πρέπει να είναι σύμφωνες με το κοινοτικό κεκτημένο της Ένωσης, όπου αυτό έχει εφαρμογή [19], και να λαμβάνουν δεόντως υπόψη τα συνολικά συμφέροντα της Κοινότητας κατά τη συμφωνία επί (i) οποιωνδήποτε κοινών τροποποιήσεων στις θέσεις που θα έχουν συμφωνηθεί από την CEPT πριν από τη Διάσκεψη, και (ii) οποιασδήποτε συντονισμένης αντίδρασης έναντι νέων ζητημάτων που θα τεθούν από τρίτες χώρες και επί των οποίων δεν θα έχει καταστεί δυνατή οποιαδήποτε κοινή προπαρασκευαστική εργασία από την CEPT.

[19] Πιο πρόσφατα οι αποφάσεις του Συμβουλίου και του Ευρωπαϊκού Κοινοβουλίου σχετικά με το Παγκόσμιο Σύστημα Κινητών Τηλεπικοινωνιών (UMTS), τις Δορυφορικές Υπηρεσίες Προσωπικών Επικοινωνιών (S-PCS), το Παγκόσμιο Σύστημα Κινητής Επικοινωνίες για Σιδηροδρομικές Εφαρμογές (GSM-R), και το Galileo.

Στο πλαίσιο αυτό, ο ρόλος της Ευρωπαϊκής Επιτροπής κατά τη διάρκεια της Διάσκεψης θα διαμορφωθεί με βάση τα σχετικά συμπεράσματά του Συμβουλίου επί του θέματος αυτού [20]. Σύμφωνα με τα συμπεράσματα αυτά και ενόψει του ρόλου παρατηρητή που θα έχει η Ευρωπαϊκή Επιτροπή στη WRC, θα παρακολουθήσει τις διαπραγματεύσεις κατά τη διάρκεια της Διάσκεψης.

[20] i) Συμπεράσματα του Συμβουλίου σχετικά με τις διαδικασίες που θα ακολουθηθούν στην Παγκόσμια Διάσκεψη Διοικήσεων Ραδιοεπικοινωνιών (WARC 1992), 3 Φεβρουαρίου 1992. ii) Συμπεράσματα του Συμβουλίου σχετικά με την ανακοίνωση της Επιτροπής για την Παγκόσμια Διάσκεψη Ραδιοεπικοινωνιών (WRC-97), 22 Σεπτεμβρίου 1997

* Κοινοτικός συντονισμός ad-hoc: ο συντονισμός ad-hoc των αντιπροσωπειών των κρατών μελών μπορεί να οργανωθεί συμπληρωματικά προς το πλαίσιο της CEPT στις περιπτώσεις όπου διακυβεύονται συμφέροντα της ΕΕ και όπου ο συντονισμός σε κοινοτικό επίπεδο είναι ο πλέον κατάλληλος για την υποστήριξη των κοινοτικών συμφερόντων, ιδίως στους τομείς των κινητών επικοινωνιών τρίτης γενιάς και της δορυφορικής ραδιοπλοήγησης.

* Κοινή δήλωση: σύμφωνα με την τρέχουσα πρακτική [21], η Προεδρία της Ευρωπαϊκής Ένωσης θα υποβάλει εκ μέρους της Κοινότητας μία κοινή δήλωση, η οποία θα συμπεριληφθεί στο τελικό έγγραφο της WRC-2000, όπου θα ορίζεται ρητώς ότι οι αντιπροσωπείες των κρατών μελών της ΕΕ δηλώνουν ότι θα εφαρμόσουν την αναθεώρηση των Κανονισμών περί Ραδιοεπικοινωνιών που θα εγκριθούν στο πλαίσιο της Διάσκεψης, σύμφωνα με τις υποχρεώσεις τους που απορρέουν από τη Συνθήκη ΕΚ.

[21] Συμπεράσματα του Συμβουλίου σχετικά με την WARC '92

* Προσέγγιση των περιφερειακών θέσεων: η Επιτροπή θα προωθήσει τους βασικούς στόχους της Κοινότητας που θα πρέπει να επιτευχθούν στη WRC-2000 σε σχετικές επαφές με τρίτες χώρες, ιδιαίτερα όσον αφορά τις κινητές επικοινωνίες και τη δορυφορική ραδιοπλοήγηση.

Αυτό μπορεί να επιτευχθεί, για παράδειγμα, στο πλαίσιο της εταιρικής σχέσης της Κοινότητας με τις αναπτυσσόμενες χώρες, όπως έχει κατοχυρωθεί με την Σύμβαση Λομέ [22] καθώς και από άλλες περιφερειακές ρυθμίσεις συνεργασίας [23]. Επιπλέον, και προκειμένου να επεξηγηθούν τα συμφέροντα της Κοινότητας στη WRC, η Επιτροπή θα οργανώσει, σε συντονισμό με τη CEPT, μία ενημερωτική συνάντηση με τις αποστολές των αναπτυσσόμενων εθνών στην Ευρωπαϊκή Κοινότητα λίγο πριν από την έναρξη της WRC. Αυτό θα βοηθήσει στην επιδίωξη κοινής ερμηνείας, ιδιαίτερα με τα αραβικά και αφρικανικά έθνη που περιλαμβάνονται στην ίδια περιφέρεια της Διεθνούς Ένωσης Τηλεπικοινωνιών (ITU) με την Ευρωπαϊκή Ένωση (Περιφέρεια 1).

[22] Η τέταρτη Σύμβαση ΑΚΕ-ΕΟΚ, ΕΕ L229, 17.8.91, έληξε στις 3 Φεβρουαρίου 2000. Μία νέα Συμφωνία Αναπτυξιακής Εταιρικής Σχέσης, η οποία θα διαδεχθεί τη Λομέ βρίσκεται σε προηγμένη φάση διαπραγμάτευσης και πρόκειται να υπογραφεί τον Μάιο του 2000

[23] Βλ. τον κανονισμό του Συμβουλίου (ΕΚ) αριθ. 1488/96 της 23ης Ιουλίου 1996 σχετικά με την ευρω-μεσογειακή εταιρική σχέση (MEDA), την ανακοίνωση σχετικά με τη συνεργασία ΕΕ-ΣΣΚ (Συμβούλιο Συνεργασίας του Κόλπου), COM95(541/7), τις συμφωνίες πλαίσια μεταξύ της ΕΕ και της Mercosur, κ.ά.

Παράλληλα, η Επιτροπή θα αναλάβει μία ειδική προσπάθεια διάδοσης για την προώθηση του συστήματος Galileo στο πλαίσιο της WRC με στόχο να εξασφαλίσει την μέγιστη διεθνή υποστήριξη για τους επιδιωκόμενους κοινοτικούς στόχους σε αυτόν τον τομέα.

5. ΣΥΜΠΕΡΑΣΜΑ

Η πολιτική ραδιοφάσματος είναι ένας τομέας στον οποίο η Κοινότητα δίδει ολοένα μεγαλύτερη προσοχή. Παράλληλα με την εκπόνηση της παρούσας ανακοίνωσης, η Επιτροπή καταρτίζει μία πρόταση απόφασης προς το Ευρωπαϊκό Κοινοβούλιο και το Συμβούλιο σχετικά με την πολιτική ραδιοφάσματος στην Κοινότητα. Στόχος της πρότασης αυτής είναι, από τη μία πλευρά, να εδραιώσει ένα ρυθμιστικό πεδίο ίσων όρων, όπου οι αποφάσεις σχετικά με τη χρήση του ραδιοφάσματος θα λαμβάνονται ισόρροπα σε ένα νομικά ασφαλές πλαίσιο και, από την άλλη πλευρά, να εξασφαλίσει την επαρκή προστασία των κοινοτικών συμφερόντων όσον αφορά το ραδιοφάσμα στη διεθνή σκηνή, συμπεριλαμβανομένης της WRC.

Τα ζητήματα που διακυβεύονται στη WRC-2000 είναι τέτοιου μεγέθους ώστε η Κοινότητα θα πρέπει ήδη σε αυτή τη κρίσιμη φάση να συζητήσει τους τρόπους με τους οποίους θα προστατευθούν καλύτερα τα ευρωπαϊκά συμφέροντα.

Όσον αφορά τα ζητήματα που θα εξεταστούν από την WRC-2000, θα πρέπει να εκφραστεί πολιτική υποστήριξη για την επίτευξη των κοινοτικών στόχων προκειμένου να εξασφαλιστεί η διάθεση επαρκούς ραδιοφάσματος για τα κινητά τηλεπικοινωνιακά συστήματα τρίτης γενιάς και για τη δορυφορική ραδιοπλοήγηση. Στους τομείς αυτούς, έχει επιτευχθεί συμφωνία στο πλαίσιο της Κοινότητας όσον αφορά τους πολιτικούς προσανατολισμούς ή τις νομικές απαιτήσεις. Τώρα είναι η κατάλληλη στιγμή να υποστηριχθούν επίσης οι επιδιωκόμενοι στόχοι τόσο από άποψη λειτουργίας όσο και από την άποψη της διαχείρισης φάσματος.

Όσον αφορά τους μηχανισμούς συντονισμού που θα πρέπει να εφαρμοστούν κατά τη διαπραγμάτευση των ευρωπαϊκών θέσεων στην WRC-2000, η Κοινότητα στηρίζεται κατά το μεγαλύτερο μέρος στη συνεργασία στο πλαίσιο της CEPT. Όπου αυτή η συνεργασία αποτύχει να παράγει αποτελέσματα τα οποία θα υποστηρίζουν τις κοινοτικές πολιτικές, η Επιτροπή θα συντονίσει τις θέσεις των κρατών μελών επιτόπου, ιδίως στους τομείς των κινητών συστημάτων τρίτης γενιάς και της δορυφορικής ραδιοπλοήγησης.

Μετά την WRC-2000, η Επιτροπή σκοπεύει να εκπονήσει μία ανακοίνωση σχετικά με τα αποτελέσματα της WRC-2000 σε σχέση με τις κοινοτικές πολιτικές και τα κοινοτικά ζητήματα που θα αποτελέσουν αντικείμενο διαπραγμάτευσης κατά την επόμενη Διάσκεψη (η οποία θα πραγματοποιηθεί το 2003). Με βάση τα αποτελέσματα της WRC-2000, η προσέγγιση της Κοινότητας απέναντι στην WRC ενδέχεται να χρειαστεί να αναθεωρηθεί στο πλαίσιο της πρότασης απόφασης της Επιτροπής σχετικά με την πολιτική ραδιοφάσματος στην Κοινότητα.

ΠΑΡΑΡΤΗΜΑ I

Σχολιασμένη ημερήσια διάταξη της WRC-2000

>ΘΕΣΗ ΠIΝΑΚΑ>

ΠΑΡΑΡΤΗΜΑ II

ΚΟΙΝΟΤΙΚΑ ΖΗΤΗΜΑΤΑ ΣΤΗ WRC-2000

Το παρόν παράρτημα συμπληρώνει την παρουσίαση των πέντε βασικών για την Κοινότητα θεμάτων που θα εξεταστούν στη WRC-2000, η οποία περιλαμβάνεται στο κεφάλαιο 3 της ανακοίνωσης. Παρέχονται λεπτομερέστερες πληροφορίες για κάθε θέμα, σε συνδυασμό με μία γενική περιγραφή των ευρωπαϊκών κοινών προτάσεων που το αφορούν.

I. ΚΙΝΗΤΕΣ ΕΠΙΚΟΙΝΩΝΙΕΣ ΤΡΙΤΗΣ ΓΕΝΙΑΣ (IMT-2000/UMTS)

Πλαίσιο

Οι σημαντικές οικονομικές προοπτικές που παρουσιάζουν οι κινητές επικοινωνίες εξηγούν το μεγάλο ενδιαφέρον της βιομηχανίας παγκοσμίως για τις κινητές επικοινωνίες τρίτης γενιάς (IMT-2000) [24].

[24] Οι Διεθνείς Κινητές Τηλεπικοινωνίες - 2000 (IMT-2000) είναι το όραμα της Διεθνούς Ένωσης Τηλεπικοινωνιών για την παγκόσμια κινητή πρόσβαση τον 21ο αιώνα.

Η βιομηχανία κινητών επικοινωνιών έχει μια σημαντική ευκαιρία να βρεθεί στο προσκήνιο των εξελίξεων της αγοράς τηλεπικοινωνιών χάρη στην ικανότητά της να παρέχει εύκολη και γενικευμένη προσωπική πρόσβαση, οπουδήποτε και ανά πάσα στιγμή [25]. Οι πρόσφατες τεχνικές εξελίξεις θα διευρύνουν τις προοπτικές της ασύρματης μετάδοσης μεταγωγής πακέτων για μεγάλο όγκο δεδομένων και η χρήση των κινητών υπηρεσιών δεδομένων αναμένεται ότι θα υπερβεί τον σημερινό όγκο των υπηρεσιών που στηρίζονται κυρίως στη φωνή. Με τον τρόπο αυτό θα καταστεί δυνατή η παροχή ενισχυμένων υπηρεσιών, όπως τηλεομοιοτυπίας ή ηλεκτρονικού ταχυδρομείου, χειρισμού ηλεκτρονικών συναλλαγών ή πρόσβασης στο Internet εν κινήσει. Το ίδιο το Internet αναπτύσσεται ταχέως ως μέσο που καθιστά δυνατό το ηλεκτρονικό εμπόριο και την παροχή υπηρεσιών πληροφόρησης. Οι εκτιμήσεις δείχνουν ότι μέχρι το 2004, περίπου το 60 % του συνόλου των προσβάσεων στο Internet θα πραγματοποιούνται από ασύρματα ή κινητά μέσα. Για τον λόγο αυτό οι κινητές επικοινωνίες αποτελούν ένα σημαντικό και ουσιώδες μέσο που καθιστά δυνατή την υλοποίηση της κοινωνίας των πληροφοριών.

[25] Στρατηγική και προσανατολισμοί πολιτικής όσον αφορά την περαιτέρω ανάπτυξη των κινητών και ασύρματων επικοινωνιών (UMTS), Ανακοίνωση της Επιτροπής, COM(97)513, 15 Οκτωβρίου 1997

Η διάθεση επιπλέον φάσματος αποτελεί βασική προϋπόθεση, η οποία θα καθορίσει τις προοπτικές ανάπτυξης της συγκεκριμένης βιομηχανίας. Στην WARC-92 προσδιορίστηκαν οι ζώνες φάσματος για τα συστήματα τρίτης γενιάς («ζώνες IMT-2000») σε μία προσπάθεια εναρμόνισης της χρήσης φάσματος από συστήματα με ήδη αναγνωρισμένο, κατ'ουσίαν παγκόσμιο χαρακτήρα. Τα περισσότερα μέλη της Διεθνούς Ένωσης Τηλεπικοινωνιών έχουν υποστηρίξει τη σύστασή της. Η WRC-2000 θα προσπαθήσει να προχωρήσει όπως η WARC-92 προκειμένου να προσδιοριστούν οι ζώνες επέκτασης για τις IMT-2000.

Αναγνωρίζοντας τις οικονομικές προοπτικές που παρέχουν οι νέες τεχνολογικές εξελίξεις και η αναμενόμενη ζήτηση της αγοράς, η Κοινότητα ξεκίνησε, σε πρώιμο στάδιο, να ανοίγει το δρόμο για τα συστήματα τρίτης γενιάς.

Τα κοινοτικά προγράμματα ΕΤΑ υποστήριξαν την προετοιμασία προτύπων σε συνδυασμό με τις παγκόσμιες προσπάθειες που αναλήφθηκαν στο πλαίσιο της Διεθνούς Ένωσης Τηλεπικοινωνιών (ITU) για τις IMT-2000. Το Παγκόσμιο Σύστημα Κινητών Τηλεπικοινωνιών (UMTS), μία πρόταση συστήματος τρίτης γενιάς, υποβλήθηκε στην ITU και αναγνωρίζεται πλέον ως μέρος των συστάσεων για τις IMT-2000 και πρόκειται να οριστικοποιηθεί από την ITU.

Η Κοινότητα ενέκρινε την απόφαση για το UMTS [26], η οποία εναρμονίζει τους κανονιστικούς όρους που διέπουν την εισαγωγή συστημάτων τρίτης γενιάς στην Ευρώπη. Ειδικότερα θεσπίζει τη νομική βάση για την εναρμόνιση του φάσματος ενόψει της εισαγωγής συστημάτων τρίτης γενιάς στην Κοινότητα.

[26] Απόφαση του Ευρωπαϊκού Κοινοβουλίου και του Συμβουλίου σχετικά με τη συντονισμένη εισαγωγή συστήματος τρίτης γενεάς κινητών και ασύρματων επικοινωνιών (UMTS) στην Κοινότητα, αριθ. 128/1999/EΚ, 14 Δεκεμβρίου 1998

Προκειμένου να διατεθεί έγκαιρα φάσμα για τις IMT-2000, η CEPT, κατόπιν εντολής που της ανατέθηκε βάσει της απόφασης για το UMTS, εναρμόνισε τις ζώνες ραδιοφάσματος που θα χρησιμοποιηθούν για τις IMT-2000, βάσει των συστάσεων της WARC-92.

Η εισαγωγή των κινητών συστημάτων τρίτης γενιάς βάσει των συστάσεων της ITU για τις IMT-2000 αναμένεται ότι θα πραγματοποιηθεί μέχρι το 2002. Είναι γενικά δεκτό ότι θα διατεθεί επαρκές ραδιοφάσμα για την έναρξη της υπηρεσίας. Ωστόσο, η WRC-2000 θα είναι κρίσιμη για τη λήψη απόφασης σχετικά με την μακροπρόθεσμη διάθεση περαιτέρω ραδιοφάσματος (ζώνες επέκτασης) για τα συστήματα τρίτης γενιάς. Μεγάλες επενδυτικές δαπάνες για την ανάπτυξη των συστημάτων τρίτης γενιάς θα είναι αιτιολογημένες μόνο εφόσον η διάθεση περαιτέρω ραδιοφάσματος αναμένεται πιο μακροπρόθεσμα.

Η WRC-2000 θα επιχειρήσει την επίτευξη συμφωνίας σχετικά με τις ζώνες επέκτασης για τις IMT-2000

Ευρωπαϊκές κοινές προτάσεις της CEPT:

Η CEPT με την βοήθεια του φόρουμ του UMTS αξιολόγησε τη μελλοντική αγορά υπηρεσιών πολυμέσων και υπολόγισε το εύρος του φάσματος που θα απαιτηθεί. Η CEPT τελειοποίησε ένα πρότυπο που προτάθηκε από το φόρουμ του UMTS [27] , σε συνδυασμό με συνοδευτικές εκτιμήσεις φάσματος και το διαβίβασε προς μελέτη στην ITU, η οποία το υιοθέτησε.

[27] Έκθεση φόρουμ του UMTS σχετικά με το φάσμα για τις UMTS/IMT-2000 (έκθεση αριθ. 6, 1998) και τις υποψήφιες ζώνες επέκτασης για επίγεια UMTS/IMT-2000 (έκθεση αριθ. 7, 1999)

Τον Μάρτιο του 1999, ο Τομέας Ραδιοεπικοινωνιών της Διεθνούς Ένωσης Τηλεπικοινωνιών (ITU-R), ως αποτέλεσμα των μελετών του, προσδιόρισε τις προβλεπόμενες απαιτήσεις φάσματος για τις επίγειες κινητές επικοινωνίες σε επιπλέον 160 MHz έως το έτος 2010 για όλες τις περιφέρειες. Η απαίτηση επιπλέον φάσματος εκφράζεται πέραν του φάσματος που έχει ήδη προσδιοριστεί για τις επίγειες κινητές επικοινωνίες και θα ικανοποιηθεί μέσω του προσδιορισμού ενός περιορισμένου αριθμού παρακείμενων ζωνών συχνοτήτων. Η απόφαση αυτή διαβιβάστηκε στην Προπαρασκευαστική Συνεδρίαση της Διάσκεψης WRC (CPM) της Διεθνούς Ένωσης Τηλεπικοινωνιών και αποτελεί βασικό μέρος της έκθεσης της CPM για τη Διάσκεψη [28].

[28] Έκθεση της Προπαρασκευαστικής Συνεδρίασης της Διάσκεψης (CPM) σχετικά με τα τεχνικά, λειτουργικά και ρυθμιστικά / διαδικαστικά ζητήματα που θα εξεταστούν από την Παγκόσμια Διάσκεψη Ραδιοεπικοινωνιών 2000, Τομέας Ραδιοεπικοινωνιών της Διεθνούς Ένωσης Τηλεπικοινωνιών, Γενεύη, 1999

Δυνάμει της απόφασης για το UMTS, η Επιτροπή εξέδωσε μία εντολή προς την CEPT [29] ζητώντας από την CEPT να εκπονήσει μία ευρωπαϊκή κοινή πρόταση.

[29] Εντολή προς την CEPT για την ανάπτυξη ενός κοινού σχεδίου για τον προσδιορισμό επιπλέον φάσματος συχνοτήτων για ένα επίγειο κινητό και ασύρματο σύστημα επικοινωνιών τρίτης γενιάς (UMTS) στη Κοινότητα, Ευρωπαϊκή Επιτροπή Ραδιοεπικοινωνιών TG1(99)121

Ανταποκρινόμενη στο αίτημα αυτό, η CEPT και ειδικότερα η Προπαρασκευαστική Ομάδα Διάσκεψης εκπόνησε μία ευρωπαϊκή κοινή πρόταση για τον προσδιορισμό επιπλέον φάσματος 160 MHz που θα διατεθεί από το 2005 στην Ευρώπη και από το 2010 το αργότερο στον υπόλοιπο κόσμο, ανάλογα με τη ζήτηση της αγοράς [30].

[30] Ευρωπαϊκές κοινές προτάσεις σχετικά με το θέμα ημερήσιας διάταξης 1.6, εγγρ. CPG2000-7, (2000)26 αναθ. 2

Η ECP, ευρωπαϊκή κοινή πρόταση (μέρος 1A) αναφέρει ότι όσον αφορά το επίγειο σκέλος των IMT-2000, η WRC-2000 θα πρέπει να αναζητήσει παγκόσμιες ζώνες που θα ισχύουν και για τις τρεις περιφέρειες του κόσμου ώστε να καλυφθούν οι απαιτήσεις επιπλέον φάσματος 160 MHz. Προβάλλει το επιχείρημα ότι το παγκόσμια εναρμονισμένο φάσμα θα διευκολύνει την παραγωγή σε παγκόσμιο επίπεδο και θα μειώσει το κόστος και την πολυπλοκότητα των τερματικών IMT-2000.

Η ευρωπαϊκή κοινή πρόταση σημειώνει ότι η θέση του υπάρχοντος φάσματος για τις IMT-2000 δεν είναι κοινή και για τις 3 περιφέρειες. Για τον λόγο αυτό η θέση του επιπλέον φάσματος για τις IMT-2000 μπορεί επίσης να ποικίλει και ως αποτέλεσμα ενδέχεται να καταστεί αναγκαίος ένας βαθμός ευελιξίας όσον αφορά τον προσδιορισμό επιπλέον παγκόσμια εναρμονισμένου φάσματος για τις IMT-2000.

Η ευρωπαϊκή κοινή πρόταση προσδιορίζει τη ζώνη 2500 - 2690 MHz ως την κύρια υποψήφια ζώνη επέκτασης για τις IMT-2000 σε παγκόσμια βάση. Επιπλέον, η ευρωπαϊκή κοινή πρόταση προτείνει τη διεξαγωγή μελετών σχετικά με τη δυνατότητα περαιτέρω αύξησης της διάθεσης φάσματος. Οι μελέτες αυτές θα εξετάσουν τη σκοπιμότητα από κοινού χρήσης φάσματος με άλλες υπηρεσίες, όπως τα ραντάρ διαχείρισης της εναέριας κυκλοφορίας που αποτελούν ένα ουσιώδες τμήμα της ασφάλειας αεροναυτιλίας. Έχει εκπονηθεί ένα σχετικό σχέδιο απόφασης της WRC.

II. ΔΟΡΥΦΟΡΙΚΑ ΣΥΣΤΗΜΑΤΑ ΡΑΔΙΟΠΛΟΗΓΗΣΗΣ

Πλαίσιο

Τα δορυφορικά συστήματα προσδιορισμού θέσης, τα οποία είχαν αρχικά επινοηθεί για στρατιωτικούς σκοπούς, χρησιμοποιούνται σήμερα σε μεγάλο βαθμό για έναν αριθμό μη στρατιωτικών εφαρμογών, συμπεριλαμβανομένης της πλοήγησης και του προσδιορισμού θέσης, παρουσιάζοντας υψηλές οικονομικές προοπτικές.Σήμερα, υπάρχουν δύο παγκόσμια συστήματα ραδιοπλοήγησης, το Παγκόσμιο Σύστημα Προσδιορισμού Θέσης (GPS) και το Παγκόσμιο Δορυφορικό Σύστημα Πλοήγησης (GLONASS), τα οποία χρησιμοποιούνται από την αμερικανική και ρωσική κυβέρνηση αντίστοιχα. Τα συστήματα αυτά παρουσιάζουν ορισμένες αδυναμίες όσον αφορά τις μη στρατιωτικές χρήσεις, όπως η έλλειψη οποιασδήποτε εγγύησης της υπηρεσίας, η έλλειψη πληροφοριών σχετικά με το ποσοστό σφαλμάτων που παρουσιάζει το σύστημα και τα απρόβλεπτα προσωρινά κενά υπηρεσίας.

Κατάλληλες ζώνες ραδιοφάσματος έχουν παραχωρηθεί στο Δορυφορικό Σύστημα Ραδιοπλοήγησης (RNSS) σε προηγούμενες WRC. Το GPS και το GLONASS χρησιμοποιούν ένα σημαντικό ποσοστό των διαθέσιμων συχνοτήτων. τα νέα συστήματα ραδιοπλοήγησης (RNS) ενδέχεται να δημιουργήσουν διαταραχές στις υφιστάμενες υπηρεσίες.

Η νέα γενιά παγκόσμιων συστημάτων έχει ήδη σχεδιαστεί και αναπτυχθεί από τις ΗΠΑ, τη Ρωσική Ομοσπονδία και τη Δυτική Ευρώπη (Ευρωπαϊκή Ένωση και Ευρωπαϊκή Υπηρεσία Διαστήματος). Ειδικότερα, η ΕΕ έχει ξεκινήσει το έργο Galileo. Ο στόχος είναι ο σχεδιασμός ενός νέου συστήματος RNS, υπό μη στρατιωτικό έλεγχο, το οποίο θα είναι λειτουργικά ανεξάρτητο αλλά συμβατό και διαλειτουργικό με τα υφιστάμενα δορυφορικά συστήματα ραδιοπλοήγησης. Κατά συνέπεια, το Galileo θα συμβάλει σημαντικά στη σταθερότητα, τη διάθεση και το γενικό επίπεδο επιδόσεων του Παγκόσμιου Δορυφορικού Συστήματος Πλοήγησης (GNSS). Αυτό είναι απαραίτητο ιδιαίτερα για την ασφάλεια της ζωής και άλλες κρίσιμες εφαρμογές που στηρίζονται σε ένα σταθερό, αξιόπιστο και κατά συνέπεια εφεδρικό σύστημα.

Το δίκτυο προσδιορισμού θέσης και πλοήγησης αποτελεί σημαντικό στοιχείο του συνολικού Διευρωπαϊκού Δικτύου Μεταφορών. Το Ευρωπαϊκό Κοινοβούλιο και το Συμβούλιο Υπουργών της ΕΕ δέχθηκε ότι θα πρέπει να στηρίζεται σε δορυφορικά συστήματα σε συνδυασμό με ορισμένα επίγεια συστήματα. Η Επιτροπή προσδιόρισε ορισμένους σημαντικούς λόγους πολιτικής για την ανάπτυξη ενός νέου ευρωπαϊκού δορυφορικού συστήματος πλοήγησης και προσδιορισμού θέσης (Galileo), έναντι της στήριξης στα υφιστάμενα συστήματα τρίτων χωρών για το μέλλον και υπέβαλε τις συστάσεις του τον Φεβρουάριο του 1999 [31].

[31] Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με το Galileo: Συμμετοχή της Ευρώπης στη νέα γενιά υπηρεσιών δορυφορικής πλοήγησης, 10 Φεβρουαρίου 1999, COM(1999)54.

Οι συστάσεις αυτές εγκρίθηκαν και η πρωτοβουλία Galileo ξεκίνησε από τους Υπουργούς Μεταφορών της ΕΕ, οι οποίοι ενέκριναν ένα ψήφισμα στις 19 Ιουλίου 1999 [32], όπου περιγράφεται η πολιτική πίσω από την απόφαση υλοποίησης του Galileo και οι απαιτήσεις που έχουν οριστεί γι' αυτό.

[32] Ψήφισμα του Συμβουλίου της 19ης Ιουλίου 1999 σχετικά με την ευρωπαϊκή συμμετοχή σε μια νέα γενεά υπηρεσιών δορυφορικής πλοήγησης - Galileo - Φάση καθορισμού, 1999/C 221/01, 3.8.1999.

* Το Galileo θεωρείται ως κεντρικό στοιχείο για τη δημιουργία πολυτροπικής υποδομής για όλες τις μορφές αεροπορικών, πλωτών και χερσαίων μεταφορών, και μπορεί να συμβάλει σημαντικά στην αποτελεσματική χρησιμοποίηση της υποδομής των μεταφορών, στην αύξηση της ασφάλειας, στη μείωση της περιβαλλοντικής ρύπανσης και στη δημιουργία ολοκληρωμένου συστήματος μεταφορών που έχει καίρια σημασία για την ενιαία αγορά.

* Το ευρωπαϊκό δορυφορικό σύστημα πλοήγησης θα έχει θετικό αντίκτυπο για τις βιομηχανίες πληροφοριών και επικοινωνιών, ιδίως για την ανάπτυξη μίας ευρωπαϊκής αγοράς για τις υπηρεσίες συγκεκριμένης θέσης.

* Η δορυφορική πλοήγηση και ο δορυφορικός προσδιορισμός θέσης και χρόνου μπορούν να αναπτύξουν πλήρως τις δυνατότητές τους μόνο ως παγκόσμιο σύστημα. απαιτείται διεθνής συνεργασία, μέσω της οποίας είναι δυνατό να προσφέρονται παγκόσμιες διαλειτουργικές και συμβατές υπηρεσίες.

Κατά τη λήψη αποφάσεων σχετικά με την ανάπτυξη ενός ευρωπαϊκού δορυφορικού συστήματος πλοήγησης και τα χαρακτηριστικά του θα πρέπει να δοθεί ιδιαίτερο βάρος στις απαιτήσεις και τα αιτήματα των χρηστών, λαμβανομένων υπόψη και των προδιαγραφών που θέτουν άλλοι αρμόδιοι διεθνείς οργανισμοί, όπως η ICAO (Διεθνής Οργάνωση Πολιτικής Αεροπορίας), ο IMO (Διεθνής Ναυτιλιακός Οργανισμός), η ITU (Διεθνής Ένωση Τηλεπικοινωνιών) καθώς και η ΠΟΕ (Παγκόσμια Οργάνωση Εμπορίου).

Το Συμβούλιο προσδιόρισε το έργο που θα πρέπει να έχει πραγματοποιηθεί μέχρι τον Δεκέμβριο του 2000, οπότε θα ολοκληρωθεί η πρώτη φάση του έργου. Το έργο αυτό περιλαμβάνει, όπως έχει αναγνωριστεί από το Συμβούλιο, την επείγουσα λήψη, σε συνεργασία με όλα τα εμπλεκόμενα κράτη και την CEPT, των απαραίτητων μέτρων για την κατανομή συχνοτήτων και ταυτόχρονα την έναρξη των απαραίτητων διαδικασιών για την προετοιμασία της WRC σε σχέση με όλους τους εμπλεκόμενους φορείς.

Μετά την έναρξη του Galileo, η δεύτερη φάση του έργου προβλέπεται ότι θα ξεκινήσει στις αρχές του 2001, οδηγώντας στην αρχική ανάπτυξη των διατάξεων δορυφόρων από το 2005 και στην πλήρη λειτουργία του Galileo έως το 2008.

Ευρωπαϊκές κοινές προτάσεις της CEPT:

Η WRC-2000 θα λάβει διάφορες σημαντικές αποφάσεις, οι οποίες θα έχουν αντίκτυπο τόσο στα μελλοντικά Δορυφορικά Συστήματα Ραδιοπλοήγησης (RNSS) όσο και στις Αεροναυτιλιακές Υπηρεσίες Ραδιοπλοήγησης (ARNS). Ειδικότερα, θα αποφασίσει σχετικά με τις ζώνες συχνοτήτων που θα παραχωρηθούν στα RNSS, γεγονός το οποίο θα επηρεάσει άμεσα την ανάπτυξη του Galileo και την εξέλιξη του αμερικανικού Παγκόσμιου Συστήματος Προσδιορισμού Θέσης (GPS) καθώς και του Παγκόσμιου Δορυφορικού Συστήματος Πλοήγησης (GLONASS) της Ρωσικής Ομοσπονδίας.

Η CEPT εκπόνησε δύο ευρωπαϊκές κοινές προτάσεις (ΕΚΠ) (μέρος 2A και μέρος 2D) σχετικά με τα θέματα ημερήσιας διάταξης της WRC-2000 που αφορούν άμεσα το Παγκόσμιο Δορυφορικό Σύστημα Πλοήγησης (GNSS) (σημεία 1.9 και 1.15, αντίστοιχα). Καλύπτουν εν μέρει τις ίδιες ζώνες συχνοτήτων, και για το λόγο αυτό εξετάζονται από κοινού:

* Οι ΕΚΠ προτείνουν την παραχώρηση νέων ζωνών για ενδοδιαστημικές επικοινωνίες και επικοινωνίες «διάστημα προς γη» και «γη προς διάστημα», σε συνδυασμό με όρια πυκνότητας ροής ισχύος (pfd) και άλλα μέτρα, όπου κριθεί απαραίτητο, προκειμένου να αποφευχθούν παρεμβολές με υφιστάμενους χρήστες των ζωνών αυτών, όπως οι αεροναυτιλιακές υπηρεσίες ραδιοπλοήγησης ή οι υπηρεσίες ραδιοεντοπισμού, οι διαστημικοί δέκτες ή οι υπηρεσίες ραδιο-αστρονομίας).

Οι ΕΚΠ αντικατοπτρίζουν επαρκώς τις απαιτήσεις συχνότητας, όπως έχουν εκτιμηθεί στο στάδιο αυτό από διάφορες ομάδες εργασίες τις οποίες έχει συστήσει η Επιτροπή και οι οποίες υποβάλλουν τακτικές αναφορές στην επιτροπή καθοδήγησης του Galileo. Επίσης, δεν πρόκειται να επηρεάσουν τη συνεχή παροχή, ανάπτυξη και προστασία υφιστάμενων υπηρεσιών (ιδίως του αεροναυτιλιακού Εξοπλισμού Μέτρησης Αποστάσεων (DME) και των ραντάρ επιτήρησης).

* Οι ΕΚΠ καταλήγουν στο συμπέρασμα ότι η παραχώρηση της ζώνης 1559-1567 MHz στις Κινητές Δορυφορικές Υπηρεσίες (MSS) στη βάση από κοινού χρήσης της ζώνης αυτής με τα RNSS δεν είναι δυνατή και ότι δεν θα πρέπει να εγκριθεί οποιαδήποτε παραχώρηση της ζώνης αυτής στις MSS. Επομένως, η WRC-2000 θα πρέπει να επικυρώσει την τρέχουσα ανάπτυξη των RNSS στη ζώνη 1559-1567 MHz. Εάν η WRC-2000 δεν ικανοποιήσει τις απαιτήσεις φάσματος των MSS προσδιορίζοντας γι' αυτές κάποια άλλη ζώνη, το θέμα της παραχώρησης της ζώνης 1559-1567 MHz στις MSS μπορεί να επανεξεταστεί σε μελλοντική Διάσκεψη.

* Οι ΕΚΠ υποστηρίζουν την εισαγωγή της νέας ενδοδιαστημικής κατεύθυνσης, με μία υποσημείωση που αναφέρει ότι οι διαστημικοί δέκτες δεν θα πρέπει να απαιτήσουν προστασία από τα υφιστάμενα συστήματα RNSS ή από τα συστήματα για τα οποία το Γραφείο Ραδιοεπικοινωνιών (BR) της Διεθνούς Ένωσης Τηλεπικοινωνιών θα έχει λάβει προηγούμενη ενημέρωση δημοσίευσης μετά τη λήξη της WRC-2000. Η διάταξη αυτή θα εξασφαλίσει ότι το GPS, το GLONASS και το Galileo δεν θα επηρεαστούν από την ανάγκη προστασίας των διαστημικών δεκτών υφιστάμενων ή σχεδιαζόμενων συστημάτων RNSS.

Όσον αφορά αυτά τα δύο ζητήματα, οι ΕΚΠ λαμβάνουν υπόψη την απαραίτητη προστασία των εφαρμογών RNSS επιβεβαιώνοντας παράλληλα την ανάγκη παροχής επιπλέον φάσματος στις MSS.

III. ΔΟΡΥΦΟΡΙΚΕΣ ΥΠΗΡΕΣΙΕΣ ΤΗΛΕΟΠΤΙΚΩΝ ΕΚΠΟΜΠΩΝ (BSS)

Πλαίσιο

Οι δορυφορικές τηλεοπτικές εκπομπές αποτελούν ένα σημαντικό μέσο προσέγγισης του τελικού χρήστη τηλεόρασης στην Ευρώπη. Σήμερα, πάνω από 25 εκατομμύρια ευρωπαϊκά νοικοκυριά που διαθέτουν τηλεόραση είναι εξοπλισμένα με παραβολικές κεραίες [33]. Παράλληλα με τη διάδοση της καλωδιακής τηλεόρασης, οι δορυφορικές τηλεοπτικές εκπομπές έχουν αυξήσει σημαντικά τον ανταγωνισμό στον τομέα της εμπορικής τηλεόρασης και έχουν συμβάλει με τον τρόπο αυτό στη διαφοροποίηση των προγραμμάτων και στην ανάπτυξη της βιομηχανίας περιεχομένου στην Ευρώπη.

[33] Έκθεση αναφοράς της Επιτροπής 1999 «Ανάπτυξη της ψηφιακής τηλεόρασης στην Ευρωπαϊκή Ένωση», (πηγή IDATE)

Το φάσμα που παραχωρείται για δορυφορικές τηλεοπτικές εκπομπές αποτελεί αντικείμενο συντονισμού από τη Διεθνή Ένωση Τηλεπικοινωνιών (ΙΤU). Οι πόροι όπου σημειώνονται ελλείψεις στο τομέα αυτό είναι τόσο οι συχνότητες όσο και οι τροχιακές θυρίδες. Ο σχεδιασμός του φάσματος πραγματοποιείται μέσω της κατανομής ποσοστώσεων ανά χώρα, ανεξαρτήτως του αν το φάσμα χρησιμοποιείται ή όχι.

Στη WARC-77 εγκρίθηκε ένα σχέδιο φάσματος (το οποίο περιέχεται στο Παράρτημα S30 των Κανονισμών περί Ραδιοεπικοινωνιών της ITU) για τις δορυφορικές υπηρεσίες τηλεοπτικών εκπομπών στις περιφέρειες 1 και 3. Η WARC-85 ενέκρινε το αντίστοιχο σχέδιο ζεύξεων τροφοδότη για τις σταθερές δορυφορικές υπηρεσίες (το οποίο περιέχεται στο Παράρτημα S30A των Κανονισμών περί Ραδιοεπικοινωνιών). Το σχέδιο του 1977 προβλέπει 5 κανάλια για κάθε χώρα στην περιφέρεια 1 και 4 κανάλια για κάθε χώρα στην περιφέρεια 3. Το εύρος των καναλιών υπολογίζεται με βάση την υπόθεση της μετάδοσης αναλογικού τηλεοπτικού σήματος, γεγονός που αμφισβητείται ολοένα και περισσότερο με την εισαγωγή της ψηφιακής δορυφορικής τηλεόρασης, η οποία παρέχει τη δυνατότητα περισσότερων καναλιών μετάδοσης ανά μονάδα φάσματος. [34].

[34] Βραχυπρόθεσμα, αυτό δεν πρόκειται να οδηγήσει απαραίτητα στην ελευθέρωση φάσματος, καθώς θα είναι απαραίτητη μία περίοδος ταυτόχρονης αναλογικής-ψηφιακής μετάδοσης (σταδιακή κατάργηση των αναλογικών συσκευών τηλεόρασης).

Διάφορα ζητήματα συνδέονται με τον σχεδιασμό του φάσματος δορυφορικών τηλεοπτικών εκπομπών, όπως η αποδοτικότητα του φάσματος (προγραμματισμένες ζώνες έναντι της παραχώρησης με βάση τη ζήτηση, το αποτέλεσμα της ψηφιοποίησης), η άθροιση των ποσοστώσεων φάσματος (π.χ. περιφερειακά συστήματα υπηρεσιών δορυφορικών εκπομπών (BSS) έναντι εθνικών συστημάτων), καθώς και έμμεσα το ζήτημα της εθνικής κυριαρχίας επί της παραχώρησης άδειας μετάδοσης περιεχομένου τηλεοπτικών εκπομπών σε εθνικά εδάφη.

Στην Ευρώπη, οι δορυφορικές τηλεοπτικές εκπομπές δεν χρησιμοποιούνται σε εθνικό επίπεδο. Τρεις φορείς εκμετάλλευσης δορυφορικών τηλεοπτικών εκπομπών παρέχουν υπηρεσίες σε πανευρωπαϊκή βάση. Αυτό είναι δυνατό με βάση τους κανόνες της ITU υπό την προϋπόθεση ότι δεν αντίκειται στις απαιτήσεις εκ μέρους χωρών για χρήση των ποσοστώσεων ραδιοφάσματος που τους αντιστοιχούν.

Η ελεύθερη κυκλοφορία προγραμμάτων διέπεται στην ΕΕ από την οδηγία για την τηλεόραση χωρίς σύνορα [35]. Η εν λόγω οδηγία εγγυάται την ελευθερία παροχής τηλεοπτικών υπηρεσιών στην Ευρωπαϊκή Ένωση με τον συντονισμό ορισμένων διατάξεων που ορίζονται στα κράτη μέλη. Στην οδηγία καθορίζονται κανόνες κοινοτικής κλίμακας για την κάλυψη στόχων γενικού συμφέροντος που αναφέρονται σε περιεχόμενο. Η διαδικασία της WRC λαμβάνει πρωταρχικά υπόψη την τεχνική σκοπιμότητα της κατανομής φάσματος. Ωστόσο, καθώς το φάσμα δορυφορικών τηλεοπτικών εκπομπών κατανέμεται από την ITU ανά χώρα, υπάρχει ανησυχία, ιδίως σε ορισμένες χώρες που γειτονεύουν αλλά δεν συνδέονται με την Κοινότητα, όσον αφορά την ανεξέλεγκτη εκπομπή προγραμμάτων στην εθνική τους επικράτεια, ιδίως μέσω τηλεοπτικών εκπομπών από περιφερειακά δορυφορικά συστήματα [36].

[35] Οδηγία του Συμβουλίου 89/552/ΕΟΚ της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, ΕΕ L298, 17.10.89.

[36] Οι περισσότερες από τις χώρες με τις οποίες η ΕΕ έχει συνάψει τις συμφωνίες σύνδεσης έχουν την υποχρέωση να συντονίσουν και, όπου απαιτείται, να εναρμονίσουν τις πολιτικές τους για τον κανονισμό της διασυνοριακής τηλεοπτικής αναμετάδοσης, οπτικοακουστικά τεχνικά πρότυπα και τη προώθηση της Ευρωπαϊκής οπτικοακουστικής τεχνολογίας.

Ευρωπαϊκές κοινές προτάσεις της CEPT:

Ορισμένες χώρες στις Περιφέρειες 1 και 3 έχουν ζητήσει τον ανασχεδιασμό των Υπηρεσιών Δορυφορικών Εκπομπών (BSS) προκειμένου να εξασφαλιστούν περισσότερα κανάλια ανά χώρα προοριζόμενα για εθνική κάλυψη. Αναμένουν ότι η WRC-2000 θα πραγματοποιήσει αυτόν τον ανασχεδιασμό. Όντως, η απόφαση 532 που εγκρίθηκε από την WRC-97, αναφέρει ότι θα πρέπει να μελετηθεί η σκοπιμότητα ενός τέτοιου ανασχεδιασμού. Ορισμένες μελέτες έχουν ήδη πραγματοποιηθεί, αλλά θεωρούνται ανεπαρκείς από τις περισσότερες χώρες της CEPT. Ωστόσο, ορισμένες χώρες των περιφερειών 1 και 3 της ITU εντάσσουν το ζήτημα αυτό στις προτεραιότητές τους. Κατά συνέπεια, η WRC-2000 θα πρέπει να αποφασίσει κατά πόσο υπάρχει συναίνεση για την έναρξη ανασχεδιασμού σε αυτήν την κρίσιμη φάση. Σε ένα δεύτερο βήμα, θα πρέπει να συμφωνηθούν οι ρυθμίσεις ανασχεδιασμού και να καταρτιστεί ένα χρονοδιάγραμμα.

Κατά τον χρόνο σύνταξης της παρούσας ανακοίνωσης, μία ΕΚΠ σχετικά με το θέμα του ανασχεδιασμού των ζωνών φάσματος για τις BSS βρίσκεται στο στάδιο της προετοιμασίας από την Προπαρασκευαστική Ομάδα Διάσκεψης (CPG), η οποία έχει εκφράσει ισχυρές επιφυλάξεις εναντίον της ιδέας του ανασχεδιασμού αυτού σε τόσο σύντομο χρονικό διάστημα όσο αυτό που απομένει μέχρι την WRC-2000 και προτείνει τη διατήρηση του τρέχοντος σχεδίου εκτός εάν υπάρξει συμφωνία σχετικά με τον τρόπο προσαρμογής του σχεδίου.

Για την προετοιμασία του ανασχεδιασμού εξετάζονται δύο εναλλακτικές προτάσεις. Η μία προβλέπει την αύξηση του φάσματος που παραχωρείται σε κάθε χώρα των περιφερειών 1 και 3 από 5 κανάλια (σήμερα) σε 10, με παράλληλη εφαρμογή μίας σειρά αρχών οι οποίες θα καλύπτουν επίσης περιφερειακά ή υπο-περιφερειακά συστήματα BSS εντός του ίδιου σχεδίου. Μία άλλη πιθανότητα που συζητείται από την CPG προβλέπει την κατάρτιση δύο ξεχωριστών σχεδίων, ένα για την κάλυψη της παραχώρησης φάσματος σε εθνικό επίπεδο και ένα για τη ρύθμιση συμπληρωματικών θεμάτων, όπως τα περιφερειακά ή υπο-περιφερειακά συστήματα BSS ή συγκεκριμένες τροποποιήσεις του σχεδίου.

Η CPG σκοπεύει επίσης να προτείνει νέα κριτήρια συμβατότητας, τα οποία θα διευκολύνουν την αξιολόγηση της συμβατότητας των συστημάτων BSS με άλλες υπηρεσίες και, κατά συνέπεια, θα διευκολύνει τον ίδιο τον ανασχεδιασμό. Τέλος, η CEPT προτείνει την εκπόνηση ορισμένων τεχνικών μελετών όπου θα ληφθούν υπόψη οι πρόσφατες τεχνολογικές βελτιώσεις και δυνατότητες.

IV. ΔΟΡΥΦΟΡΙΚΕΣ ΕΥΡΥΖΩΝΙΚΕΣ ΕΠΙΚΟΙΝΩΝΙΕΣ

Πλαίσιο

Τα δορυφορικά ευρυζωνικά συστήματα, όπως το Skybridge ή το Teledesic, τα οποία βρίσκονται στο στάδιο της ανάπτυξης παρέχουν μεγάλη δυναμικότητα μετάδοσης, η οποία μπορεί να ανακατανεμηθεί σε επιμέρους χρήστες στο πλαίσιο του δυνητικά ευρέος ίχνους των δορυφόρων. Η Κοινότητα έχει συμφέρον από την ανάπτυξη των συστημάτων αυτών στο πλαίσιο της πολιτικής της για την προώθηση της υλοποίησης της κοινωνίας των πληροφοριών με την υποστήριξη από κατάλληλη υποδομή.

Στο πλαίσιο της απόφασης για τις Δορυφορικές Υπηρεσίες Προσωπικών Επικοινωνιών (S-PCS) [37] η Επιτροπή ζήτησε πρόσφατα από την CEPT να ξεκινήσει τη διερεύνηση μέτρων τα οποία είναι αναγκαία για την προετοιμασία της εναρμονισμένης εφαρμογής των συστημάτων που λειτουργούν στη ζώνη άνω των 3GHz στην ΕΕ. Μεταξύ αυτών συγκαταλέγονται τα δορυφορικά ευρυζωνικά συστήματα ευρείας ζώνης.

[37] Απόφαση 710/97/EΚ του Ευρωπαϊκού Κοινοβουλίου και του Συμβουλίου για συντονισμένη μέθοδο χορήγησης αδειών στον τομέα των δορυφορικών προσωπικών επικοινωνιακών υπηρεσιών στην Κοινότητα, 24.3.97, ΕΕ L105/4 της 23.4.97

Τα δορυφορικά συστήματα τηλεοπτικών εκπομπών που σχεδιάζονται σήμερα λειτουργούν, μεταξύ άλλων, στο εύρος φάσματος 10-18 GHz («ζώνη Ku») και 18-30 GHz («ζώνη Ka»), τα οποία χρησιμοποιούνται σε μεγάλο βαθμό από τα επίγεια σταθερά συστήματα καθώς και από τις τηλεοπτικές εκπομπές γεωστατικής τροχιάς ή τις σταθερές δορυφορικές υπηρεσίες (GSO BSS, GSO FSS). Η εισαγωγή των δορυφορικών συστημάτων ευρείας ζώνης που χρησιμοποιούν μη γεωστατικούς δορυφόρους (NGSO) στις ίδιες ζώνες απαιτεί, κατά συνέπεια, τη λήψη ειδικών τεχνικών μέτρων για τον περιορισμό της πιθανότητας παρεμβολών και, συνεπώς, τη δυνατότητα συνύπαρξης των δύο συστημάτων.

Μία από τις πιθανές τεχνικές συνίσταται στην εισαγωγή ορίων ισχύος για τις εκπομπές NGSO. Αυτή η νέα προσέγγιση προτάθηκε από την CEPT στην WRC-97.

Δεδομένης της παγκόσμιας φύσης των δορυφορικών συστημάτων ευρείας ζώνης, είναι ουσιώδης η σύναψη παγκόσμιων συμφωνιών σχετικά με αυτά τα όρια ισχύος. Η υπόθεση στην οποία στηρίζεται η προσέγγιση αυτή συνίσταται στο ότι, υπό την προϋπόθεση ότι τα συστήματα NGSO ανταποκρίνονται στις προδιαγραφές αυτές, δεν απαιτείται περαιτέρω συντονισμός και τα δίκτυα NGSO μπορούν κατά συνέπεια να λειτουργήσουν χωρίς να απαιτείτο συντονισμός με τα δίκτυα GSO και αντίστροφα. Επίσης, θα πρέπει να προστατευθούν τα σταθερά συστήματα.

Η WRC-97 αποφάσισε να συμπεριλάβει όρια ισχύος στα άρθρα S21 και S22 προκειμένου να εξασφαλίσει τη συνύπαρξη των σταθερών δορυφορικών υπηρεσιών μη γεωστατικής τροχιάς, των σταθερών δορυφορικών υπηρεσιών γεωστατικής τροχιάς, των υπηρεσιών δορυφορικών εκπομπών γεωστατικής τροχιάς, των διαστημικών και των επίγειων συστημάτων στην προαναφερθείσα συχνότητα. Η WRC-97 υιοθέτησε την ιδέα των «άκαμπτων ορίων» στις ζώνες αυτές καθώς και τις κανονιστικές ρυθμίσεις που συνδέονται με τα όρια αυτά υπό την προϋπόθεση της επανεξέτασης και της πιθανής αναθεώρησης των επιπέδων των ορίων αυτών στο πλαίσιο της WRC-2000.

Η συμβιβαστική θέση στην οποία κατέληξε η WRC-97 ήταν η ακόλουθη: η ζώνη συχνοτήτων που προορίζεται για την Teledesic αυξήθηκε κατά 100 MHz (RES 120), παρέχοντας με τον τρόπο αυτό στην Teledesic πρωτεύουσα πρόσβαση στα 500 MHz τα οποία ζήτησε για τη λειτουργία της. Στη ζώνη της Teledesic δεν εφαρμόζεται η προσέγγιση ορίου ισχύος. Όρια ισχύος θεσπίστηκαν και σε όλα τα άλλα τμήματα των ζωνών Ku και Ka. Ωστόσο, οι προδιαγραφές ορίων ισχύος είχαν προσωρινό χαρακτήρα και θα αποτελέσουν αντικείμενο περαιτέρω μελέτης.

Ευρωπαϊκές κοινές προτάσεις της CEPT:

Το θέμα 1.13 της ημερήσιας διάταξης της WRC-2000 εξετάζει τους όρους υπό τους οποίους τα μελλοντικά δορυφορικά ευρυζωνικά συστήματα θα μπορούν να λειτουργούν σε ορισμένες ζώνες συχνοτήτων.

Το ζήτημα αυτό είχε αποτελέσει αντικείμενο μακρόχρονων και λεπτομερών μελετών εκ μέρους της Διεθνούς Ένωσης Τηλεπικοινωνιών από το 1997 σχετικά με τα όρια ισοδύναμης πυκνότητας ροής ισχύος (epfd), όπου προσδιορίζονται τα όρια των εκπομπών των Σταθερών Δορυφορικών Υπηρεσιών μη Γεωστατικής Τροχιάς (ΝGSO FSS) σε όλες τις περιπτώσεις. Οι μελέτες αυτές επικύρωσαν τις τεχνικές και κανονιστικές προτάσεις που αποτέλεσαν τη βάση των αποφάσεων στην WRC-97. Το ζήτημα θα μπορούσε να έχει επιλυθεί στο πλαίσιο της Προπαρασκευαστικής Ομάδας Διάσκεψης εάν ο Καναδάς προσέφερε μία συμβιβαστική λύση μεταξύ της εναλλακτικής λύσης Α για τα όρια ισχύος (την οποία υποστηρίζουν οι περισσότερες αντιπροσωπείες) και της εναλλακτικής λύσης Β (την οποία υποστηρίζουν οι ΗΠΑ και το Ισραήλ). Οι ενδιαφερόμενοι φορείς υπηρεσιών NGSO και GSO έχουν εκφράσει τη συμφωνία τους για τη συμβιβαστική αυτή πρόταση.

Η ΕΚΠ για το θέμα αυτό (μέρος 3) υποστηρίζει τα πορίσματα των μελετών σχετικά με την επανεξέταση των ορίων στη ζώνη συχνοτήτων που καλύπτεται από τις αποφάσεις 130 (WRC-97), 131 (WRC-97) και 538 (WRC-97), και ειδικότερα:

* Τις τροποποιήσεις που προτείνονται στο άρθρο S21, σχετικά με τα όρια των συστημάτων ΝGSO FSS για την προστασία των σταθερών υπηρεσιών και την κατάργηση της απόφασης 131 (WRC-97),

* Τις τροποποιήσεις που προτείνονται στο Τμήμα ΙΙ του άρθρου S22, σχετικά με τα όρια «επικύρωσης» και τα «επιχειρησιακά» και «συμπληρωματικά επιχειρησιακά» όρια για τα συστήματα ΝGSO FSS με σκοπό την προστασία των συστημάτων GSO FSS και GSO ΒSS,

* Την ανάγκη ελέγχου των αθροιστικών παρεμβολών που προκαλούνται στους επίγειους σταθμούς γεωστατικής τροχιάς που βρίσκονται σε λειτουργία από όλα τα συστήματα ΝGSO FSS, μέσω απόφασης.

* Την εξαίρεση των συστημάτων GSO και ΝGSO από τους εθνικούς ή υπο-περιφερειακούς περιορισμούς που εμφανίζονται στο S5.488 και S5.491.

V. ΣΤΑΘΕΡΕΣ ΥΠΗΡΕΣΙΕΣ ΥΨΗΛΗΣ ΠΥΚΝΟΤΗΤΑΣ

Πλαίσιο

Στην ευρωπαϊκή αγορά τηλεπικοινωνιών μεγάλων αποστάσεων, η ανάπτυξη ανταγωνισμού μετά την ελευθέρωση το 1998 έχει ήδη αποφέρει σημαντικά οφέλη για τους καταναλωτές τόσο από πλευράς επιλογών όσο και από πλευράς αξίας ως προς το κόστος. Ωστόσο, αυτό το «επιτυχές παράδειγμα» δεν επαναλήφθηκε σε τοπικό επίπεδο. Σήμερα, η αύξηση της ευρωπαϊκής έκθεσης στο Internet επιβραδύνεται από την κυριαρχία φορέων τηλεπικοινωνιακών υπηρεσιών στον «τοπικό βρόχο», δηλαδή στην υποδομή καλωδίων που τοποθετείται στους χώρους των χρηστών (σπίτια, σχολεία, στις περισσότερες επιχειρήσεις, κ.λ.π.). Αυτό οδηγεί σε σχετικά υψηλές τιμές πρόσβασης και χρήσης του Internet, ενώ η διάθεση ευρυζωνικού Internet είναι ανεπαρκής. Το αποτέλεσμα είναι η αφομοίωση των εφαρμογών Internet να είναι βραδύτερη στην Ευρώπη απ' ότι στη Βόρεια Αμερική.

Προκειμένου να αντιμετωπιστεί το ζήτημα αυτό, ένας από τους βασικούς στόχους της ψηφιακής πρωτοβουλίας e-Europe, την οποία προώθησε η Ευρωπαϊκή Επιτροπή, είναι η υποστήριξη δράσεων που έχουν ως στόχο να φέρουν τους Ευρωπαίους πολίτες επί γραμμής (on-line) το συντομότερο δυνατό. Η πρωτοβουλία eEurope εξετάζει, μεταξύ άλλων, τρόπους άρσης της συμφόρησης που παρουσιάζεται στη χρήση του Internet στην Ευρώπη. Ενώ αντιμετωπίζει το ζήτημα αυτό προωθώντας την «αποδέσμευση» του τοπικού βρόχου από εγκατεστημένους φορείς εκμετάλλευσης, και μέσω της απλοποίησης και της επιτάχυνσης της διαδικασίας παροχής αδειών για νέες υπηρεσίες στην ΕΕ, υποστηρίζει επίσης την παραχώρηση εναρμονισμένων συχνοτήτων σε ασύρματα συστήματα πολυμέσων, με αποτέλεσμα τον μεγαλύτερο ανταγωνισμό στην αγορά πρόσβασης ευρείας ζώνης, περισσότερες επιλογές και τελικά χαμηλότερες τιμές για τους καταναλωτές.

Στις ζώνες φάσματος άνω των 30 GHz, οι Σταθερές Υπηρεσίες Υψηλής Πυκνότητας (HDFS) καλύπτουν τη ζήτηση της ταχείας αναπτυσσόμενης αγοράς για νέες υπηρεσίες και εφαρμογές ευρείας ζώνης. Δίνει τη δυνατότητα σε νέους φορείς εκμετάλλευσης να αναπτύξουν με ταχύ ρυθμό εναλλακτικές υποδομές με ευέλικτο και αποτελεσματικό ως προς το κόστος τρόπο. Παρέχει ενισχυμένο ρυθμό μετάδοσης δεδομένων σε σχέση με τα υφιστάμενα τηλεφωνικά δίκτυα στενής ζώνης και αποτελεί μία βιώσιμη εναλλακτική πλατφόρμα για υπηρεσίες πολυμέσων από άλλες τεχνολογίες πρόσβασης ευρείας ζώνης, όπως οι ψηφιακές συνδρομητικές γραμμές και οι καλωδιακοί διαποδιαμορφωτές (modem). Οι HDFS μπορούν επίσης να χρησιμοποιηθούν ως υποδομή για τον τομέα κινητών τηλεπικοινωνιών στην Ευρώπη, για υπηρεσίες GSM και IMT-2000. Οι προοπτικές ανάπτυξης των σταθερών ασύρματων υπηρεσιών και τα σχετικά οφέλη που προκύπτουν για τον Ευρωπαίο πολίτη είναι σημαντικά και για το λόγο αυτό θα πρέπει να προστατευθούν οι απαιτήσεις φάσματος.

Ευρωπαϊκές κοινές προτάσεις της CEPT

Για το θέμα 1.4 της ημερήσιας διάταξης της WRC-2000 η CEPT έχει καταρτίσει τρεις ΕΚΠ:

Στην πρώτη ΕΚΠ (μέρος 6A1), η Ευρώπη υποστηρίζει τη χρήση των HDFS στη ζώνη 37-39.5 GHz, η οποία χρησιμοποιείται ήδη σε μεγάλο βαθμό στην Ευρώπη. Επιπλέον, η Ευρώπη υποστηρίζει επίσης τη χρήση της ζώνης 39.5-40.5 GHz για τις FSS, έτσι ώστε τόσο τα επίγεια σταθερά συστήματα όσο και οι σταθερές δορυφορικές υπηρεσίες να έχουν τη δυνατότητα να χρησιμοποιούν το εύρος 38 GHz.

Στη δεύτερη ΕΚΠ (μέρος 6A2), η Ευρώπη υποστηρίζει τη χρήση των HDFS στις ζώνες 31.8-33.4 GHz, 51.4-52.6 GHz, 55.78-59 GHz και 64-66 GHz. Για τη ζώνη 31.8-33.4 GHz, η Ευρώπη υποστηρίζει το συμπέρασμα της CPM ότι η από κοινού χρήση της ζώνης αυτής από τα επίγεια σταθερά συστήματα και άλλες υπηρεσίες είναι εφικτή μέσω της εφαρμογής ορισμένων κατάλληλων τεχνικών περιορισμού, και κατά συνέπεια προτείνει η WRC-2000 να επιβεβαιώσει την παραχώρηση της ζώνης αυτής στα επίγεια σταθερά συστήματα. Στη ζώνη 51.4-52.6 GHz, η Ευρώπη υποστηρίζει επίσης το συμπέρασμα της CPM ότι τα επίγεια σταθερά συστήματα μπορούν να μοιραστούν τη ζώνη με τις EESS (Δορυφορικές υπηρεσίες εξερεύνησης της Γης) και με τη ραδιοαστρονομία σε απομακρυσμένες περιοχές - δεν απαιτούνται αλλαγές στις παραχωρούμενες ζώνες. Για τη ζώνη 55.78-59 GHz, είναι εφικτή η από κοινού χρήση με τις EESS. Η Ευρώπη προτείνει επίσης τον περιορισμό της χρήσης ISS (διαδορυφορικές υπηρεσίες) στη ζώνη αυτή σε δορυφόρους γεωστατικής τροχιάς και δορυφόρους LEO με ειδικά όρια pfd, ενώ ορισμένα όρια ισχύος εφαρμόζονται επίσης στα επίγεια σταθερά συστήματα - δεν απαιτούνται αλλαγές στις παραχωρούμενες ζώνες. Για τη ζώνη 64-66 GHz, οι HDFS μπορούν να κάνουν χρήση της ζώνης αυτής από κοινού με άλλα συστήματα - δεν απαιτούνται αλλαγές στις παραχωρούμενες ζώνες.

Στην τρίτη ΕΚΠ (μέρος 6A3), όσον αφορά τη χρήση της ζώνης 40.5-42.5 GHz από τις σταθερές υπηρεσίες, η Ευρώπη αντιτίθεται στην εισαγωγή των σταθερών δορυφορικών υπηρεσιών (FSS) στην Περιφέρεια 1 και προτείνει τη διαγραφή της παραχώρησης της ζώνης στις δορυφορικές υπηρεσίες εκπομπών (BSS) στην Περιφέρεια 1, καθώς υπάρχουν σοβαρές αμφιβολίες κατά πόσον είναι εφικτή η συνύπαρξη μεταξύ ασύρματων συστημάτων πολυμέσων (MWS) και μη συντονιζόμενων επίγειων σταθμών FSS/BSS στην Ευρώπη, δεδομένου ότι λειτουργούν στο ίδιο αστικό περιβάλλον υψηλής πυκνότητας.

ΠΑΡΑΡΤΗΜΑ III

ΓΛΩΣΣΑΡΙΟ

APT Asia-Pacific Telecommunity (Τηλεκοινότητα Ασίας - Ειρηνικού)

ARNS Aeronautical Radio-Navigation Service (Υπηρεσία αεροραδιοναυτιλίας)

BSS Broadcast Satellite Service (Υπηρεσίες Δορυφορικών Εκπομπών)

CEPT European Conference of Postal and Telecommunications Administrations (Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών)

CITEL Commission of Inter-American Telecommunications Administrations (Επιτροπή Διαμερικανικών Διοικήσεων Τηλεπικοινωνιών)

CPG Conference Preparatory Group of CEPT (Προπαρασκευαστική Ομάδα Διάσκεψης της CEPT)

CPM Conference Preparatory Meeting (Προπαρασκευαστική Συνεδρίαση της Διάσκεψης)

DME Distance Measuring Equipment (Εξοπλισμός Μέτρησης Αποστάσεων)

ECP European Common Proposal, to be adopted by CEPT/CPG (Ευρωπαϊκή Κοινή Πρόταση, που θα εγκριθεί από τη CEPT/CPG)

ECTEL Association of the European Telecommunications and ProfessionalElectronics Industry (Ένωση Ευρωπαϊκών Τηλεπικοινωνιών και Βιομηχανίας Επαγγελματικών Ηλεκτρονικών Ειδών)

EESS Earth Exploration Satellite Services (Δορυφορικές Υπηρεσίες Εξερεύνησης της Γης)

EITIRT European Information Technology and Telecommunications Industries Roundtable (Στρογγυλή Τράπεζα Ευρωπαϊκών Βιομηχανιών Τεχνολογίας των Πληροφοριών και Τηλεπικοινωνιών)

ERC European Radiocommunications Committee (Ευρωπαϊκή Επιτροπή Ραδιοεπικοινωνιών)

ERO European Radiocommunications Office of CEPT (Ευρωπαϊκό Γραφείο Ραδιοεπικοινωνιών της CEPT)

ESA European Space Agency (Ευρωπαϊκή Υπηρεσία Διαστήματος)

ETP European Technology Platform (Ευρωπαϊκή Πλατφόρμα Τεχνολογίας)

ΕΕ Ευρωπαϊκή Ένωση

FS Terrestrial fixed systems (Επίγεια Σταθερά Συστήματα)

FSS Fixed Satellite Service (Σταθερές Δορυφορικές Υπηρεσίες)

GALILEO European satellite-based navigation and positioning system (Ευρωπαϊκό Δορυφορικό Σύστημα Πλοήγησης και Προσδιορισμού Θέσης)

GLONASS Global Orbiting Navigation Satellite System of the Russian Federation (Παγκόσμιο Δορυφορικό Σύστημα Πλοήγησης της Ρωσικής Ομοσπονδίας)

GNSS Global Navigation Satellite System (Παγκόσμιο Δορυφορικό Σύστημα Πλοήγησης)

GPRS General Packet Radio Service (Γενική Υπηρεσία Ραδιοεκπομπής Πακέτου)

GPS Global Positioning System of the United States (Παγκόσμιο Σύστημα Προσδιορισμού Θέσης των Ηνωμένων Πολιτειών)

GSM Global System for Mobile Communications (Παγκόσμιο Σύστημα Κινητών Επικοινωνιών)

GSM-R GSM for rail applications (Παγκόσμιο Σύστημα Κινητών Επικοινωνιών για σιδηροδρομικές εφαρμογές)

GSO Geostationary Orbit (Γεωστατική τροχιά)

HDFS High-Density Fixed Service (Σταθερές Υπηρεσίες Υψηλής Πυκνότητας)

ICAO International Civil Aviation Organisation (Διεθνής Οργάνωση Πολιτικής Αεροπορίας)

IMO International Maritime Organisation (Διεθνής Ναυτιλιακός Οργανισμός)

IMT-2000 International Mobile Telecommunications for the year 2000 (Διεθνείς Κινητές Τηλεπικοινωνίες για το έτος 2000)

ITU International Telecommunications Union (Διεθνής Ένωση Τηλεπικοινωνιών)

ITU-R Radiocommunication Sector of the ITU (Τομέας Ραδιοεπικοινωνιών της Διεθνούς Ένωσης Τηλεπικοινωνιών)

MSS Mobile Satellite Service (Κινητές Δορυφορικές Υπηρεσίες)

NGSO Non-Geostationary Orbit (Μη Γεωστατική Τροχιά)

RA Radio Astronomy service (Υπηρεσία Ραδιοαστρονομίας)

RNS Radio Navigation System (Συστήματα Ραδιοπλοήγησης)

RNSS Radio Navigation Satellite System (Δορυφορικά Συστήματα Ραδιοπλοήγησης)

RR Radio Regulations of the ITU (Κανονισμοί της ITU περί Ραδιοεπικοινωνιών)

Ε&Α Research & Technological Development (Έρευνα και Τεχνολογική Ανάπτυξη)

S-PCS Satellite Personal Communications Services (Δορυφορικές Υπηρεσίες Προσωπικών Επικοινωνιών)

S-UMTS Satellite UMTS (Δορυφορικό Παγκόσμιο Σύστημα Κινητών Τηλεπικοινωνιών)

UMTS Universal Mobile Telecommunications System (Παγκόσμιο Σύστημα Κινητών Τηλεπικοινωνιών)

WARC World Administrative Radiocommunications Conference (Παγκόσμια Διάσκεψη Διοικήσεων Ραδιοεπικοινωνιών)

WRC World Radiocommunications Conference (Παγκόσμια Διάσκεψη Ραδιοεπικοινωνιών)

WTO World Trade Organisation (Παγκόσμια Οργάνωση Εμπορίου)